text:
FUMBO 9
Kasi Nkhwenera Kugomezga Kuti Vinthu Vikachita Kusintha Kufuma ku Vinyake?
KASI IMWE MUNGACHITA WULI?
Wonani ivyo vyachitikira Alex: Iyo watimbanizgika. Nyengo zose wagomezganga kuti kuli Chiuta ndipo vinthu vikachita kulengeka. Kweni sono msambizi wake wa biology wayowoya mwakusimikizga kuti vinthu vikachita kusintha kufuma ku vinyake, ndipo pali maukaboni agho ŵasayansi ŵasanga. Alex wakukhumba yayi kuwoneka kuti walije mahara. Pamanyuma, wakuyowoya yekha kuti, ‘usange ŵasayansi ŵasanga ukaboni wakuti vinthu vikachita kusintha kufuma ku vinyake, ine ndine njani kuti nisuske?’
Kasi imwe muŵenge Alex, mwate muzomerezgenge kuti vinthu vikachita kusintha kufuma ku vinyake chifukwa chakuti mabuku ndimo ghakuyowoyera?
YIMANI NA KUGHANAGHANA!
Ŵanthu ŵanandi ŵakuchimbilira waka kuyowoya ivyo ŵakugomezga kwambura kumanya chifukwa icho ŵakugomezgera chinthu icho.
Ŵanthu ŵanyake ŵakugomezga kuti vinthu vikalengeka chifukwa ndivyo ŵali kusambizgika ku matchalitchi yawo.
Ŵanthu ŵanyake ŵakugomezga kuti vinthu vikachita kusintha chifukwa ndivyo ŵali kusambizgika ku sukulu.
MAFUMBO 6 GHAKUTI TIGHANAGHANIREPO
Baibolo likuti: “Nyumba yiliyose yikuzengeka na munthu, kweni uyo wakazenga vinthu vyose ni Chiuta.” (Ŵahebere 3:4) Kasi ntchamahara kugomezga fundo iyi?
IVYO ŴANYAKE ŴAKUYOWOYA: Vyose ivyo viliko vikaphulika waka na kuŵako.
1 Ni njani panji ntchivichi chikapangiska kuti viphulike?
2 Pa fundo ziŵiri izi ni nji iyo njakupulikikwa, yakuti vyose ivyo viliko vikaŵako vyekha na yakuti munyake ndiyo wakapanga?
IVYO ŴANYAKE ŴAKUYOWOYA: Ŵanthu ŵakafuma ku vinyama.
3 Para ŵanthu ŵakafuma ku vinyama, panji titi ku minkhwere, chifukwa wuli mahara ya ŵanthu na minkhwere yakupambana chomene?
4 Chifukwa wuli nanga ni tunthu uto tungawoneka twambura kuzirwa tuli na umoyo wapadera chomene?
IVYO ŴANYAKE ŴAKUYOWOYA: Pali maukaboni ghakulongora kuti vinthu vikasintha nadi kufuma ku vinyake.
5 Kasi munthu uyo wakuyowoya fundo iyi wali kusanga yekha maukaboni agho?
6 Kasi mbanthu ŵalinga awo ŵakugomezga kuti vinthu vikachita kusintha kufuma ku vinyake chifukwa chakuti ŵali kuphalirika kuti ndivyo ŵanthu wose ŵakusambira chomene ŵakugomezga?
Julia wakati: “Tiyelezgere kuti mukwenda mu thengere, mbwenu mwasanga nyumba yakutowa chomene, ka mungaghanaghana kuti: ‘Oo, kanyumba uwemi aka. Makuni ghakwenera kuti ghakawa makora chomene na kupanga nyumba iyi.’ Yayi, mungaghanaghana nthena yayi. Uku kungaŵa kuŵavya mahara. Ipo ntchifukwa wuli mukwenera kugomezga kuti vyose ivyo viliko vikaŵako vyekha?”
Gweni wakati: “Tiyelezgere kuti munthu munyake wamuphalirani kuti charu changuphulika pa malo ghakupulintira mabuku ndipo inki yanguthavukira ku viliŵa na siling’i na kupanga dikishonare yiwemi. Kasi mungamugomezga?”
CHIFUKWA WULI TIKWENERA KUGOMEZGA KUTI KULI CHIUTA?
Baibolo likuti mugwiliskirenge ntchito “nkhongono yinu ya kughanaghana.” (Ŵaroma 12:1) Ichi chikung’anamura kuti para mukugomezga kuti kuli Chiuta
MUNGAYEYEKANGA WAKA YAYI (Nkhughanaghana kuti pakwenera kuŵa munyake uyo wali na nkhongono zikuru)
MUNGALONDEZGANGA WAKA ŴANYINU YAYI (Nkhukhala ku malo agho ŵanthu ŵakutemwa kusopa)
MUNGACHICHIZGIKANGA WAKA YAYI (Ŵapapi ŵane ŵakanilera kuti tigomezgenge kuti kuli Chiuta. Palije chakuti ningachita)
Kweni mukwenera kuŵa na vifukwa vyakupulikikwa ivyo mukugomezgera vinthu.
Teresa wakati: “Para nili mu kilasi ndipo asambizi ŵakusambizga umo mathupi ghithu ghakugwilira ntchito, nkhuwonerathu kuti Chiuta waliko nadi. Chiŵaro chilichose chili na ntchito yake, nanga chingaŵa chichoko wuli. Ndipo kanandi viŵaro vya mu thupi vikugwira ntchito kwambura ise kumanya. Thupi la munthu lili kupangika mwapadera chomene.”
Richard wakati: “Para nawona nyumba yitali chomene, sitima, panji galimoto, nkhujifumba kuti, ‘Ni njani wakapanga?’ Pakukhumbikwa mahara kuti munthu wapange galimoto. Kuti yende, vigaŵa vyose vikwenera kugwira makora ntchito yake. Para galimoto ndiyo yikwenera kupangika na munthu wamahara, kuli wuli munthu.”
Anthony wakati: “Nkhati nasambira chomene sayansi, nkhayamba kuwona kuti ntchakupulikikwa yayi kuti vinthu vikaŵako vyekha. . . . Kwa ine, ntchakusuzga chomene kugomezga kuti vinthu vikaŵako vyekha kuluska kugomezga kuti kuli Mlengi.”
IVYO MUNGAGHANAGHANIRAPO
Nangauli ŵasayansi ŵafufuza nyengo yitali, kweni ŵatondeka kusanga fundo iyo wose ŵangakolerana nayo yakuti vinthu vili kuchita kusintha nadi kufuma ku vinyake. Usange ŵasayansi, ŵakutondeka kukolerana chimoza pa nkhani iyi, kasi tingananga kugonthapo pa ivyo ŵakugomezga?


c: text/html

text:
PHARAZGANI MWALUSO
Upharazgi Wapadera Wakuchemera Ŵanthu ku Ungano
Chaka chilichose, tikuŵa ŵakunweka kuti tikapokere chakurya chauzimu pa maungano ghithu gha chigaŵa. Ntheura tikukhumba kuchema ŵanthu ŵanandi kuti nawo ŵazakaŵepo na kucheta uwemi wa Yehova. (Sa 34:8) Wupu wa ŵalara ndiwo umanyenge umo ŵapharazgi ŵangachitira kuti ŵazakagaŵire ŵanthu ŵanandi tumapepara.
IVYO TIKWENERA KUKUMBUKA
Kasi ungano withu uzamuŵako pawuli?
Kasi mpingo withu uzamwamba pawuli kuchemera ŵanthu ku ungano?
Kasi maungano ghakunozgekera upharazgi uwu ghazamuchitikanga pawuli pa mpingo withu?
Kasi panyengo yapadera iyi nizamupharazga nyengo yitali wuli?
Kasi nkhukhumba kuchemerako njani?
KASI MWAMUYOWOYACHI?
Para mwatawuzgana na munthu, mungayowoya kuti:
“Tikupeleka kapepara aka, kumuchemerani ku ungano wakuzirwa chomene. Deti, nyengo, na malo vyalembeka penepapa. Tizamukondwa chomene kuŵa namwe pa ungano uwu.”
KASI MUNGACHITA WULI USANGE MUNTHU WAKUKHUMBA KUSAMBIRA BAIBOLO?
Nangauli tikukhumba kuchemera ŵanthu ŵanandi chomene ku ungano, kweni tikwenera kuŵaleka waka yayi awo ŵakukhumba kusambira Baibolo.
Pa Chisulo na Sabata, mungagaŵira magazini pamoza na tumapepara.

robotstxt: allowed

filter: keep


text:
Kasi Ŵakaboni ŵa Yehova Ŵazamupona Chifukwa cha Kupharazga?
Yayi. Ŵazamupona chifukwa cha kupharazga yayi. (Ŵaefeso 2:8)
Tiyelezgere: Munthu walayizga kuti wamupeleka chawanangwa chapadera ku ŵanthu awo ŵamusangika pa malo na nyengo iyo wayowoya. Usange mukumugomezga, mungaluta. Kweniso mungaphalirako ŵanyinu kuti nawo ŵakapokeko. Ntchakuzirwa kuluta ku malo agha kuti mukapoke chawanangwa, ndipouli mwamupoka chifukwa chakuti mweneko wakhumba kumupani.
Mwakuyana waka, Ŵakaboni ŵa Yehova ŵakugomezga kuti Chiuta wazamupeleka umoyo wamuyirayira ku wose awo ŵakumupulikira. (Ŵaroma 6:23) Ivyo ŵakugomezga, ŵakuphalirako ŵanyawo kuti nawo ŵazakasange umoyo wamuyirayira. Kweni ŵazamupona chifukwa cha kupharazga yayi. (Ŵaroma 1:17; 3:28.) Ivyo munthu wangachita ni vyakuzirwa kuti wazakapone.
Ndipouli, Baibolo likuti tizamupona chifukwa cha milimo yaurunji iyo tikachita yayi, kweni chifukwa cha lusungu lwake.—Tito 3:5.


text:
GONGWE LA MULINDA (LAKUSAMBIRA PA MPINGO) OCTOBER 2015
Magazini iyi yili na nkhani zakusambira pa mpingo kwambira Novembala 30 m’paka Disembala 27, 2015.
“Lutilirani Kuwona Ŵanthu Ŵanthena Kuŵa Ŵakutemweka Chomene”
Kasi awo ŵakovwira makomiti gha Wupu Wakulongozga mbanjani? Kasi ŵakuchita milimo wuli?
Kasi Mukuwona Woko la Chiuta mu Umoyo Winu?
Kasi lizgu lakuti “woko” la Yehova likung’anamurachi mu Baibolo?
“Mutisazgireko Chipulikano”
Kasi chipulikano chikwiza chekha?
Ŵakadandawurapo Yayi na Ivyo Ŵakasankha
A Nikolai Dubovinsky ŵakateŵetera Yehova mwakugomezgeka pa nyengo iyo Ŵakaboni ŵa Yehova ŵakakanizgikanga mu charu cha Soviet Union. Ŵakapanganga mabuku mwakubisilizga, iyo yikaŵa ntchito yinonono kuluska kugwira jele
Teŵeterani Yehova Kwambura Nthimbanizgo
Pafupifupi vyaka 60 ivyo vyajumpha, Gongwe la Mulinda likayowoya vinthu ivyo pasono vikuchitika nadi.
Lutilirani Kughanaghanira Vinthu Vyauzimu
Kasi mungachita wuli usange muli mu ukhaliro wakuti mungaŵazga yayi Baibolo?
Nawona Uwemi Wakusendelera kwa Chiuta
Nangauli Sara Maiga wakaŵa mufupi msinkhu, kweni wakaŵa mutali mwauzimu.
‘Muzeleza Wakugomezga Mazgu Ghalighose’
Kasi tingachita wuli kuti tileke kupusikika na nkhani zautesi?


text:
VYAKOVWIRA MABANJA | NTHENGWA
Umo Mungachitira Para Mukupambana Vyakuchita
SUZGO
Imwe mukutemwa maseŵero, kweni mfumu panji muwoli winu wakutemwa kuŵazga mabuku. Imwe mukutemwa kupakira vinthu na kuviŵika pamalo ghake, kweni mfumu panji muwoli winu wakumbwelereska waka vinthu. Imwe mukutemwa kuchezga na ŵanthu, kweni mfumu panji muwoli winu ngwa chete.
Nyengo zinyake mungayowoya kuti ‘Nkhuwona kuti tikuyana yayi! Kasi tikachitika wuli kuti tileke kuviwona ivi apo tikaŵa pa chibwezi?’
Fundo njakuti apo mukaŵa pa chibwezi, mukawonanga kuti vinyake mukupambana. Kweni nyengo yira mukazerezganga waka vinyake. Ntheura sono pakuti muli kutorana, mungachita makora kwambiraso kuzerezga waka vinyake. Nkhani iyi yimovwiraninge kuti muchite nthena. Kweni chakwamba wonani fundo zinyake izo ŵanyake ŵakuti mbukaboni wakuti iwo na mfumu panji muwoli wawo ŵakwenelerana yayi.
IVYO MUKWENERA KUMANYA
Vinyake ivyo mukupambana vingaŵa vikuru. Chikuru icho ŵanthu ŵakuŵira pa chibwezi ntchakuti ŵamanyane usange mbakwenelerana. Lekani para ŵanyake ŵawona kuti ŵakupambana vyakuchita na munyawo pa chibwezi mbwe ŵakumazga waka, m’malo mwa kutorana na kuzakasuzgika. Kweni mungachita wuli usange ivyo mukupambana ni vichokovichoko, vyakuti vikuchitika mu nthengwa zose?
Vingachitika yayi kuti ŵanthu ŵaŵiri ŵayane ndendende. Ntheura mphake kuti mfumu na muwoli ŵaŵe ŵakupambana mu vinthu ivi:
Ivyo ŵakutemwa. Mwanakazi munyake zina lake Anna * wakuti: “Ine nkhutemwa yayi vya kutembeya, kweni mfumu wane wakamba kukwera mapiri na kwenda mu thengere wachali muchoko.”
Ivyo ŵali kuzgoŵera. Brian wakuti: “Muwoli wane wangagona mwakuchedwa, kweni para yikukwana waka 5 koloko mulenji wakuwuka. Apo ine para nindagone maora ghakukwana 7 panji 8 mbwenu nisiwenge muhanya wose.”
Umo ŵakuchitira vinthu. Nyengo zinyake imwe mukutemwa kukhala waka chete, kweni mfumu panji muwoli winu wakutemwa kuyowoya. Davide wakuti: “Umo nili kukulira nkhutemwa yayi kuyowoya vya masuzgo ghane, kweni uko muwoli wane wali kufuma ŵakudumbiskana vilivyose.”
Kupambana vyakuchita kuli na uwemi wake. Mwanakazi munyake zina lake Helena wakati: “Nyengo zinyake nthowa iyo ine nkhuchitira vinthu yingaŵa yiwemi, kweni chikung’anamura kuti ni nthowa yekha yakuchitira vinthu yayi.”
IVYO MUNGACHITA
Koleranani na munyinu. Adam wakuti: “Muwoli wane Karen wakutemwa yayi vya maseŵero. Kweni kanandi wakuluta nane ku maseŵero ndipo tikuhayilira lumoza. Karen wakutemwa kuluta ku nyumba zakuwoneskeramo vinthu vyakale, ntheura nkhuluta nayo, ndipo tikukhalako nyengo yitali umo iyo wakhumbira. Nkhuyezgayezga kuti nane nitemwenge vyakujambura chifukwa chakuti ni vyakuzirwa kwa muwoli wane.”—Fundo ya mu Baibolo: 1 Ŵakorinte 10:24.
Kwendera ivyo imwe mukutemwa pera yayi. Nyengo zinyake mungawona nga kuti ivyo mfumu panji muwoli winu wakughanaghana ni vyawakawaka chifukwa chakuti vikupambana na umo imwe mukughanaghanira. Ichi ndicho Alex wali kuwona. Iyo wakuti: “Ine nkhagomezganga kuti pali nthowa yimoza pera yakuchitira vinthu. Kweni nati natora, nkhamanya kuti pali nthowa zinandi zakuchitira vinthu. Ndipo nthowa yiliyose njakovwira payekha.”—Fundo ya mu Baibolo: 1 Petrosi 5:5.
Lekani kukhazga vinandi. Para tikuti ŵanthu mbakwenelerana tikung’anamura kuti ŵakuchita vyose mwakuyana ndendende yayi. Ntheura usange pali vichoko waka ivyo mukupambana na mfumu panji muwoli winu, lekani kughanaghana kuti mukabuda kutorana. Buku linyake likuti: “Ŵanthu ŵanandi ŵakutemwa kuyowoya kuti ‘chitemwa ndicho chikanipusika.’” Kweni buku ili likuyowoyaso kuti: “Zuŵa lose ilo mukachitiranga vinthu pamoza mwakukondwa, mbukaboni wakuti nangauli pali vinyake ivyo mukupambana, kweni mungatemwana nipera.” Yezgani “kuzizipizgirana . . . usange munthu wali na chifukwa chakudandawulira.”—Ŵakolose 3:13.
Yezgani kuchita ivi: Lembani ivyo mukutemwa, ndipo wonani ivyo mukuyanako na mfumu panji muwoli winu. Kufuma apo, lembani ivyo mukupambana. Mungasanga kuti ivyo mukupambana ni vyakufipiska mtima viŵi yayi. Kweniso ivyo mwalemba vingamovwirani kumanya apo mungazerezga waka panji kukolerana na mfumu panji muwoli winu. Kenneth wakuti: “Nkhuwonga para muwoli wane wakusintha vinyake kuti tikolerane, ndipo nkhumanya kuti nayo wakuwonga para ine nkhusintha kuti nikolerane nayo. Nanga chinganiŵira chakusuzga chomene, kweni para nawona kuti muwoli wane wakukondwa, nane nkhukondwa.”—Fundo ya mu Baibolo: Ŵafilipi 4:5.
^ ndime 10 Mazina ghanyake mu nkhani iyi ghasinthika.
Manyani Vinandi
Umo Mungamazgira Masuzgo
Umo mukucitira na masuzgo kungapangiska kuti nthengwa yinu yiŵe yakukhora na yakukondwa kweniso kuti yiŵe yambura kukhora na yacitima.


text:
SAMBIRO 4
Wakakondweska Adada Ŵake na Yehova
Kasi wamuwona msungwana pa cithuzithuzi apa?— Ni mwana wa Yefita. Baibolo likuzunura yayi zina lake, kweni tikumanya kuti wakakondweska Yehova na adada ŵake. Tiye tisambire vya mwana uyu na adada ŵake a Yefita.
Yefita wakaŵa dada muwemi ndipo wakasambizganga mwana wake vya Yehova. Wakaŵa wankhongono kweniso mulongozgi muwemi. Lekani Ŵaisrayeli ŵakamupempha kuti waŵalongozge pakurwa nkhondo na ŵalwani ŵawo.
Yefita wakalomba Ciuta kuti wamovwire. Yefita wakalayizga kuti para wawina nkhondo, munthu wakwamba kufuma munyumba yake kuti wakumane nayo wazamumupeleka kwa Yehova. Munthu uyu wakeneranga kukakhala na kuteŵetera pa cihema ca Ciuta umoyo wake wose. Cihema ghakaŵa malo agho ŵanthu ŵakale ŵakasoperanga Ciuta. Yefita wakawina nkhondo. Yefita wati wawelera kunyumba, kasi ukumanya uyo wakamba kufuma munyumba yake na kukumana nayo?—
Enya, ni mwana wake msungwana. Wakaŵa mwana wake yumoza pera, ndipo pa nyengo iyi Yefita wakeneranga kukamupeleka ku cihema. Ici cikamucitiska citima. Kweni kumbuka kuti wakalayizga kale. Nyengo yeneyiyo, mwana wake wakati: ‘Usange mwapangana na Yehova mukwenera kufiska.’
Mwana wa Yefita wati wapulika layizgo la awiske, nayo wakaŵa na citima. Pa cihema wakeneranga yayi kutengwa na kuŵa na ŵana. Kweni wakakhumbisiska kusunga layizgo la adada ŵake na kukondweska Yehova. Ndico cikaŵa cakukhumbikwa comene kwa iyo kuluska kutengwa na kuŵa na ŵana. Ntheura, wakafumapo panyumba na kukakhala pa cihema umoyo wake wose.
Kasi ukughanaghana kuti ivyo wakacita vikakondweska adada ŵake na Yehova?— Enya, vikaŵakondweska! Usange ukupulikira na kutemwa Yehova, uŵenge nga mwana wa Yefita. Nawe ukondweskenge ŵapapi ŵako na Yehova.


text:
SAMBIRO 11
Ŵakalemba vya Yesu
Kasi waŵawona ŵanalume awo ŵali pa cithuzithuzi ici?— Pali Mateyu, Mariko, Luka, Yohane, Petrosi, Yakobe, Yuda na Paulosi. Ŵanalume aŵa ŵakaŵako panyengo iyo Yesu wakaŵa pa caru capasi. Ŵakalemba vya Yesu. Tiye tisambire vinandi vya iwo.
Kasi ukumanyapo vici vya ŵanalume aŵa?
Pa ŵanalume aŵa, ŵatatu ŵakaŵa ŵapositole awo ŵakapharazganga na Yesu. Kasi ŵanalume ŵatatu aŵa ukuŵamanya?— Ŵakaŵa Mateyu, Yohane na Petrosi. Mateyu na Yohane ŵakamumanyanga makora Yesu, ndipo wose ŵaŵiri ŵakalemba vya Yesu. Mpositole Yohane wakalembaso buku la Uvumbuzi na makalata ghatatu. Makalata agha ni Yohane Wakwamba, Yohane Waciŵiri na Yohane Wacitatu. Mpositole Petrosi wakalemba makalata ghaŵiri agho ghali mu Baibolo. Ghakucemeka Petrosi Wakwamba na Petrosi Waciŵiri. Mu kalata yaciŵiri, Petrosi wakalemba ivyo Yehova wakayowoya vya Yesu kufuma kucanya kuti: ‘Uyu ni mwana wane wakutemweka, uyo namwene nkhukondwa nayo.’
Pa cithuzithuzi apa paliso ŵanalume ŵanyake awo ŵakalemba vya Yesu. Yumoza wawo ni Mariko. Wakwenera kuti wakaŵapo apo Yesu wakakolekanga, ndipo wakawona vyose ivyo vikacitikanga. Munyakeso ni Luka. Wakaŵa dokotala ndipo wakwenera kuti wakazgoka Mkhristu Yesu wati wafwa.
Ŵanalume ŵanyake ŵaŵiri awo ukuŵawona pa cithuzithuzi apa ŵakaŵa ŵanung’una ŵa Yesu. Nawo ŵakalembako Baibolo. Kasi mazina ghawo ukughamanya?— Ni Yakobe na Yuda. Pakwamba, ŵakagomezganga mwa Yesu yayi. Ŵakaghanaghananga kuti ngwakufuntha. Kweni pamanyuma ŵakamba kugomezga mwa Yesu ndipo ŵakazgoka Ŵakhristu.
Munthu waumaliro pa ŵanalume awo ŵali pa cithuzithuzi apa ni Paulosi. Nayo wakalembako Baibolo. Pambere wandaŵe Mkhristu, wakacemekanga Saulosi. Wakatinkhanga Ŵakhristu ndipo wakaŵacitiranga nkhaza. Kasi ukumanya ico cikapangiska kuti Paulosi waŵe Mkhristu?— Zuŵa linyake Paulosi wakendanga mu nthowa, ndipo mwamabuci wakapulika munthu munyake wakuyowoya kufuma kucanya. Munthu uyu wakaŵa Yesu! Wakafumba Paulosi kuti: ‘Cifukwa wuli ukucitira nkhaza ŵanthu awo ŵakunigomezga?’ Ivi vyati vyacitika, Paulosi wakazgoka Mkhristu. Iyo wakalemba mabuku 14 mu Baibolo, kwamba pa Ŵaroma mpaka Ŵahebere.
Tikuŵazga Baibolo zuŵa lililose, asi nthe?— Para tikuŵazga Baibolo tikumanya vinandi vya Yesu. Kasi ungatemwa kumanya vinandi vya Yesu?—


text: 23 Para wakhala pasi kuti urye pamoza na themba,Uwoneseske chomene ivyo vili panthazi pako.2 Ŵika chimayi ku chigolomiro chako*Usange uli na njara yikuru.*3 Ungadokeranga yayi manoninoni ghake,Pakuti ni vyakurya vyaupusikizgi.4 Ungajivuskanga yayi kuti usange usambazi.+Leka, ndipo uŵe wakupulikiska.*5 Para wadodoliska maso ghako pa iwo, mbwenu palije,+Pakuti umerenge mapapindo nga ni nombo na kudukira kuchanya.+6 Ungaryangako yayi chakurya cha munthu mukaka.*Ungadokeranga yayi manoninoni ghake,7 Pakuti wali nga ni munthu uyo wakusunga vyuma.*Wakuti kwa iwe: “Lyanga na kumwa,” kweni wakuneneska yayi.*8 Uwukurenge ivyo warya,Ndipo unangenge waka mazgu ghako ghakuwonga.9 Ungayowoyanga mu makutu gha muzeleza chara,+Pakuti wapepurenge vinjeru vya mazgu ghako.+10 Ungasezganga yayi chimanyikwiro cha mphaka cha papo kale,+Panji kunjilira mu munda wa mwana mulanda.11 Pakuti Muvikiliri* wawo ngwankhongono.Waŵimirenge pa mulandu wawo na iwe.+12 Ŵika mtima wako pa chisambizgoNdipo khutu lako liŵe pa kumanya vinthu.13 Ungalekanga chara kulanga msepuka.*+Para wamutimba na luswazu wafwenge yayi.14 Umutimbe na luswazu,Kuti umuponoske* ku Dindi.*15 Mwana wane, usange mtima wako ngwavinjeru,Mbwenu mtima wane usekelerenge.+16 Mukati mwane mweneko mukondwenge*Para milomo yako yikuyowoya vyakunyoloka.17 Mtima wako ungachitiranga sanji ŵakwananga yayi,+Kweni wopenge Yehova zuŵa lose,+18 Penepapo ukhazgenge viwemi munthazi,+Ndipo chigomezgo chako chidumulikenge chara.19 Iwe, mwana wane, pulika na kuŵa wavinjeru,Longozgera mtima wako mu nthowa yakwenelera.20 Ungaŵanga yayi pamoza na awo ŵakutemwa kumwa vinyo linandi,+Awo ŵali na dozo likuru pa nyama,+21 Pakuti muloŵevu na nkharye ŵakavukenge,+Ndipo kusiwa kumuvwalikenge munthu vizwazwa.22 Pulikira awuso awo ŵakakubaba,Ndipo ungaŵayuyuranga chara anyoko chifukwa chakuti ŵachekura.+23 Gura* unenesko, ungawuguliskanga chara,+Ugureso vinjeru, chisambizgo na kupulikiska vinthu.+24 Wiske wa murunji wakondwenge nadi,Uyo wababa mwana wavinjeru wasekelerenge nayo.25 Awuso na anyoko ŵasekelerenge,Ndipo mama uyo wakakubaba wakondwenge.26 Mwana wane, unipe mtima wako,Ndipo maso ghako ghakondwe na nthowa zane.+27 Pakuti hule ni mbuna yakunyang’amira,Mwanakazi muleŵi* ni muthombo ufinyi.+28 Wakujoŵelera nga ni munthu wakuphanga vyaŵene.+Wakusazgirako unandi wa ŵanalume ŵambura kugomezgeka.29 Ni njani wali na soka? Ni njani wakwenjerwa?Ni njani wali na mbembe? Ni njani wakudandawura?Ni njani uyo wali na vilonda kwambura chifukwa? Ni njani uyo maso ghake ghali waka loloŵa?30 Awo ŵakukhala nyengo yitali pa vinyo,+Awo ŵakupenja* vinyo lakusazgika.31 Ungalaŵiskanga pa vinyo yayi para ndiswesi,Para likufutuka mu nkhombo na kukhira makoramakora,32 Pakuti paumaliro likuluma nga ni njoka,Ndipo likufumiska poyizoni nga ntchipiri.33 Maso ghako ghawonenge vyachilendo,Ndipo mtima wako uyowoyenge vinthu vyakubendera.+34 Uŵenge nga ni munthu uyo wagona mukati mu nyanja,Nga ni uyo wagona pachanya pa mlongoti wa ngalaŵa.35 Utenge: “Ŵanithyapura, kweni nindapulike vyakuŵinya.Ŵanitimba, kweni nindamanye.Kasi niwukenge pawuli?+Nkhukhumba kumwaso.”*


text: 3 Kasi tikwambaso kujilumba tekha? Panji kasi tikukhumbikwira makalata ghamalumbo pakwiza kwa imwe, panji ghakufuma kwa imwe, nga umo ŵanthu ŵanyake ŵakuchitira?2 Imwe ndimwe kalata yithu,+ yakulembeka mu mitima yithu, iyo yikumanyikwa na kuŵazgika na ŵanthu wose.3 Pakuti mukulongoreka kuti ndimwe kalata ya Khristu yakulembeka na ise pakuŵa ŵateŵeti,+ yakulembeka na inki yayi kweni na mzimu wa Chiuta wamoyo. Yili kulembeka pa malibwe ghapapati yayi,+ kweni pa malibwe ghathupi, pa mitima.+4 Tili na chigomezgo ichi mwa Chiuta kwizira mwa Khristu.5 Patekha tili ŵakwenelera yayi kuchita mulimo uwu, kweni Chiuta ndiyo wakutovwira kuti tiŵe ŵakwenelera.+6 Ndiyo watizgora ŵakwenelera kuŵa ŵateŵeti ŵa phangano liphya,+ ŵa malango ghakulembeka yayi,+ kweni ŵa mzimu. Pakuti malango ghakulembeka ghakupeleka cheruzgo cha nyifwa,+ kweni mzimu ukuzgora munthu kuŵa wamoyo.+7 Usange Dango ilo likupeleka nyifwa ndiposo ilo likalembeka pa malibwe+ likiza mu uchindami, mwakuti ŵana ŵa Israyeli ŵakatondeka kudodoliska chisko cha Mozesi chifukwa cha uchindami wa chisko chake,+ uchindami uwo ukenera kumara,8 asi kupelekeka kwa mzimu+ kuŵenge na uchindami ukuru?+9 Usange Dango ilo likuti ŵanthu mbakwananga+ likaŵa lauchindami,+ ipo milimo iyo yikovwira ŵanthu kuti ŵaŵe ŵarunji yili na uchindami ukuru.+10 Malango agho ghakaŵa ghauchindami ghapokeka uchindami chifukwa cha uchindami uwo ukuluska igho.+11 Pakuti usange malango agho ghakenera kumara ghakiza na uchindami,+ ipo phangano lasono likuŵa na uchindami ukuru.+12 Pakuti tili na chigomezgo ichi,+ tikuyowoya na wanangwa ukuru,13 ndipo tikuchita nga umo vikaŵira na Mozesi yayi apo wakadikanga chidiko pa chisko chake,+ mwakuti ŵana ŵa Israyeli ŵaleke kudodoliska pa malango agho ghakenera kumara.14 Kweni maghanoghano ghawo ghakaŵa ghanonono.+ Pakuti m’paka mu zuŵa ili, chidiko chakuyana waka chikukhalilira kwambura kubenuka para ŵakuŵazga phangano lakale,+ chifukwa chikuwuskikapo kwizira mwa Khristu pera.+15 Nakuti m’paka muhanya uno, nyengo yiliyose para mabuku gha Mozesi ghakuŵazgika,+ chidiko chikubenekelereka pa mitima yawo.+16 Kweni para munthu wang’anamukira kwa Yehova,* chidiko chikuwuskikapo.+17 Yehova* ni Mzimu,+ ndipo apo pali mzimu wa Yehova,* pali wanangwa.+18 Ndipo tose na visko vyambura kudika tikuŵaliska uchindami wa Yehova* nga ni magilasi, ndipo tikuzgoreka kuŵa mu chikozgo chakuyana waka kufuma ku uchindami kuya ku uchindami, nga umo wakuchitira Yehova,* uyo ni Mzimu.*+


text:
MUTU WA PA CHIKOPI
Kasi Ŵanthu Ŵanangirengethu Charu?
THEMBA SOLOMONI likati: ‘Muwiro unyake ukuluta, muwiro unyakeso ukwiza, kweni charu chikukhalilira muyirayira.’ *
Solomoni wakawona kuti umoyo wa munthu ngufupi chomene, kweni charu chikukhalilira. Uwu mbunenesko, chifukwa kwa vyaka vinandi pa charu paŵa miwiro yinandi, yikwiza na kuluta. Kweni charu chichalipo ndipo chichali kusunga vyamoyo m’paka sono.
Nkhondo Yachiŵiri ya pa Charu Chose yati yamara, vinthu vikamba kusintha chomene pa charu. Vyaka 70 ivyo vyajumpha, vinthu vyasintha chomene pa nkhani ya mendero, kutumizga mauthenga, na vinthu vinyake vya tekinoloje ivyo vyawovwira pa nkhani ya vyachuma. Ŵanji ŵali na umoyo wa wofuwofu, ivyo kale ŵakawonanga kuti vingachitika yayi. Pasono chiŵerengero cha ŵanthu pa charu chasazgikira pafupifupi katatu.
Ndipouli, vinthu ivi vyachitiska masuzgo ghanyake. Ŵanji ŵakuti ŵanthu ŵakunanga chomene charu, mwakuti kunthazi chingazakatondeka kusunga vyamoyo. Nakuti ŵasayansi ŵakuti sono tili mu nyengo iyo ŵanthu ŵakunanga chomene charu kuluska kumasinda kose uku.
Baibolo likayowoya kale kuti ŵanthu ‘ŵazamunanga charu.’ (Uvumbuzi 11:18) Ŵanji ŵakumanya yayi kuti tili mu nyengo iyo Baibolo likayowoyerathu. Kasi charu chinangikenge kufika mpha? Kasi ŵanthu ŵachinangirengethu mwakuti chingazakanozgekaso yayi?
KASI ŴACHINANGIRENGETHU?
Kasi charu chifikenge pakuti chingazakanozgekaso yayi? Ŵasayansi ŵakuti umo vinthu vikusinthira, ntchakusuzga kuyowoyerathu. Kweni ŵakufipa mtima kuti kunthazi pa charu pangazakachitika vinthu vyakofya chifukwa cha kusintha kwa nyengo.
Mwachiyelezgero, ku malo ghanyake pa charu chapasi kukuzizima chomene, ndipo maji gha mu nyanja ngakukhoma. Kweni pakuti mazuŵa ghano kukotcha chomene chifukwa chakuti ŵanthu ŵakunanga charu, maji agha ghakusongonoka. Ŵanji ŵakuti usange kungalutilira kotcha, mbwenu maji agha ghangalutilira kusongonoka na kututuka. Ntheura pangachitika ngozi yikuru chomene.
SONO NDIPO CHARU CHIKUNANGIKA CHOMENE
Ŵasayansi ŵayezga nthowa izi na izi kuti charu chileke kunangika chomene. Ŵayezga kupanga vinthu vyakuti vileke kunanga chilengiwa. Kasi vyawovwira?
Chachitima ntchakuti ŵakuphyoka pawaka. Mazuŵa ghano ndipo ŵanthu ŵakunanga chomene charu. Apo charu chikuti chiweleremo, mbwenu nakalinga ŵachitemelera. Kasi chilipo icho chingawovwira? Munthu munyake wakusanda vya chilengiwa wakati: “Unenesko ngwakuti, tikumanya yayi icho tingachita kuti ŵanthu ŵaleke kunanga charu.” Uwu mbukaboni wa ivyo Baibolo likuyowoya. Likuti: ‘Kuti nkhwa munthu uyo wakwenda chara kurunjika mendero ghake.’—Yeremiya 10:23.
Baibolo likutisimikizgira kuti Chiuta wazomerezgenge yayi kuti ŵanthu ŵanangirethu charu. Pa Salmo 115:16, pakuti: ‘Chiuta wali kupa charu ku ŵana ŵa ŵanthu.’ Charu ichi ‘ntchawanangwa chiwemi’ icho Dada withu wa kuchanya wali kutipa. (Yakobe 1:17) Kasi Chiuta wangatipa chawanangwa chakuti tikondwe nacho kanyengo kachoko waka? Yayi! Ukaboni ni umo wali kulengera charu.
CHIFUKWA WULI CHIUTA WAKALENGA CHARU?
Buku la Genesis likutiphalira umo Chiuta wakalengera charu. Pakwamba, ‘charu chikaŵa waka chambura kanthu ndipo mdima ukaŵa pachanya pa ndimba.’ Baibolo likuti charu chose chikaŵa “maji” pera. (Genesis 1:1, 2) Pamanyuma, Chiuta wakati: ‘Kuŵe ungweru.’ (Genesis 1:3) Ungweru wa zuŵa ukamba kuŵala pa charu chapasi. Kufuma apo, Baibolo likuzunura kuti mtunda wakomira na nyanja vikapangika. (Genesis 1:9, 10) Pamasinda, ‘utheka na ntheta zakupambika mbuto’ vikamera. (Genesis 1:12) Chiuta wakanozgaso vyose ivyo vikukhumbikwa kuti vyakumera na vyamoyo vilutilire kuŵapo. Kasi Chiuta wakachitirachi vyose ivi?
Baibolo likuti Chiuta ‘ndiyo wakawumba charu na kuchichita, kuti wakachilenga waka chara, wakachiwumba kuti chiŵenge chakukhalamo.’ (Yesaya 45:18) Apa fundo njakuti, Chiuta wakalenga charu kuti ŵanthu ŵakhalengemo muyirayira.
Chachitima ntchakuti, m’malo mwakuti ŵanthu ŵachipwelelere chawanangwa cha Chiuta ichi, iwo ŵakuchinanga chomene. Kweni khumbo la Chiuta lindasinthe. Baibolo likuti: ‘Chiuta ni munthu chara kuti watete utesi, panji mwana wa munthu kuti wazgoke. Wayowoya, ndipo kasi ntha wachichite? Wayowoya, ndipo kasi ntha wachinozge?’ (Maŵazgo 23:19) Chiuta wazomerezgenge yayi kuti charu chinangikirethu, nakuti sonosono apa waparanyenge “awo ŵakunanga charu chapasi.”—Uvumbuzi 11:18.
CHARU NTCHIKAYA CHITHU MUYIRAYIRA
Mu upharazgi wake wa pa phiri, Yesu wakati: “Mbakukondwa awo mbakuzika, pakuti ŵazamuhara charu chapasi.” (Mateyu 5:5) Mu upharazgi wenewuwu, Yesu wakavumbura icho chizamovwira kuti charu chileke kunangika. Wakaphalira ŵalondezgi ŵake kuti ŵalombenge kuti: “Ufumu winu wize.” Ufumu wa Chiuta panji kuti boma lake, ndilo lizamufiska khumbo lake pa charu chapasi.—Mateyu 6:10.
Pakuyowoya za kusintha kukuru uko Ufumu uzamuchita, Chiuta wakati: “Wonani! Nkhupanga vinthu vyose kuŵa viphya.” (Uvumbuzi 21:5) Kasi ichi chikung’anamura kuti Chiuta wazamulengaso charu chinyake? Yayi, chifukwa charu chapasi chindanangikirethu. M’malo mwake Chiuta wazamuparanya waka “awo ŵakunanga charu chapasi,” awo ni maboma na ŵanthu. Baibolo likuti “kuchanya kuphya na charu chapasi chiphya” ndivyo vizamunjira mu malo mwake. “Kuchanya kuphya” ni boma la kuchanya la Chiuta. “Charu chapasi chiphya,” mbanthu ŵarunji awo ŵazamuŵa mu boma la Chiuta ili.—Uvumbuzi 21:1.
Chiuta wazamuwezgerapo vundira pa charu. Baibolo likuti: ‘Mukuchipwelelera charu na kuchithilira, mukuchisambazga chomene.’ Chiuta wazamutumbika charu na kuchizgora paradiso. Mu charu muzamuŵa vyakurya vinandi, kweniso kuzamuŵavya masoka ghachilengiwa.—Salmo 65:9-13.
Mohandas Gandhi wakayowoya kuti: “Charu chili na vinthu vyakukwana vyakuti vingawovwira waliyose kuti wasange vyakukhumbikwa, kweni munthu muryezi vingamukwana yayi.” Uryezi uwu ndiwo ukuchitiska kuti pa charu paŵe masuzgo. Kweni Ufumu wa Chiuta uzamumazga suzgo ili, chifukwa uzamusintha mitima ya ŵanthu. Baibolo likuti mu Ufumu wa Chiuta, ŵanthu ‘ŵazamupwetekana chara nesi kuparanyana’ panji kunanga charu chapasi. (Yesaya 11:9) Mazuŵa ghano, ŵanthu ŵa mitundu yakupambanapambana ŵakusambira fundo za Chiuta pa nkhani ya makhaliro ghawemi. Ŵakusambizgika kuti ŵatemwenge Yehova, ŵazengezgani ŵawo, ŵaŵenge ŵakuwonga, ŵapwelelerenge chilengiwa, kweniso ŵachitenge vinthu kuyana na umo Chiuta wakukhumbira. Ŵakunozgekera umo ŵazamukhalira mu paradiso.—Mupharazgi 12:13; Mateyu 22:37-39; Ŵakolose 3:15.
Wakati wamalizga kulenga, Baibolo likuti: ‘Chiuta wakawona vyose ivyo wakavilenga, ndipo wonani, vikaŵa viwemi chomene.’ (Genesis 1:31) Nadi, Chiuta wazomerezgengepo yayi kuti charu chinangikirethu. Tikukhozgeka kumanya kuti charu chinangikirengethu yayi chifukwa Mlengi withu Yehova wanjilirengepo. Nakuti iyo wakulayizga kuti: ‘Ŵarunji ŵazamuhara charu na kukhala mwenemumo kwandanda.’ (Salmo 37:29) Kasi namwe muzamuŵa yumoza wa “ŵarunji” awo charu chizamuŵa chikaya chawo muyirayira?
^ ndime 3 Mazgu agha ghafuma pa Mupharazgi 1:4.
Manyani Vinandi
Kasi Chiuta Wakukhumba Kuti Vinthu Viŵe Wuli pa Charu Chapasi?
Kasi khumbo la Chiuta lakuti charu chizakaŵe paradiso lizamufiskika? Para ni nthena, pawuli?


text:
Novembala 21-27
MUPHARAZGI 7-12
Sumu 41 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Kumbuka Mlengi Wako Mukuru mu Mazuŵa gha Uwukirano Wako”: (Mamin. 10)
Mu 12:1—Ŵawukirano ŵakwenera kugwiliskira ntchito nyengo na nkhongono zawo pakuteŵetera Chiuta (w14 1/15 peji 18 ndime 3; peji 22 ndime 1)
Mu 12:2-7—Ŵawukirano ŵangachita vinandi chifukwa “mazuŵa gha suzgo” agho ghakwiza na uchekuru ghandaŵasange (w08 11/15 peji 23 ndime 2; w06 12/1 peji 32 ndime 9)
Mu 12:13, 14—Para mukuteŵetera Yehova ndipo mukukhorwa na umoyo (w11 11/1 peji 21 ndime 1-6)
-
Ivyo Tasambira: (Mamin. 8)
Mu 10:1—Kasi ‘uchindere uchoko ukunanga wuli vinjeru’? (w06 12/1 peji 32 ndime 5)
Mu 11:1—Kasi ‘kuponya chingwa chako pa maji’ chikung’anamurachi? (w06 12/1 peji 32 ndime 7)
Kasi ivyo nasambira pakuŵerenga Baibolo sabata iyi vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo zinganovwira pakupharazga?
-
Kuŵerenga Baibolo: (Mamin. 4 panji kuchepera apa) Mu 10:12–11:10
PHARAZGANI MWALUSO
Paulendo Wakwamba: (Mamin. 2 panji kuchepera apa) Dumbiskanani 2Ti 3:1-5—Sambizgani Unenesko
Ulendo Wakuwelerako: (Mamin. 4 panji kuchepera apa) Dumbiskanani Yes 44:27–45:2—Sambizgani Unenesko.
Sambiro la Baibolo: (Mamin. 6 panji kuchepera apa) bh peji 25-26 ndime 18-20—Muchemerani ku maungano gha mpingo.
UMOYO WACHIKHRISTU
Sumu 95
“Ŵawukirano, Lekani Kuchedwa Kunjira pa “Mulyango Ukuru’”: (Mamin. 15) Woneskani dankha vidiyo yakuti Ŵawukirano, Yehova Wakumutemwani. Pamanyuma, dumbiskanani nkhani iyi.
Sambiro la Baibolo la Mpingo: (Mamin. 30) ia mutu 11 ndime 12-20 na kuweleramo pa peji 98
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 148 na Lurombo
Kumbukani kuti: Mulizge sumu yiphya iyi kuti waliyose wategherezge dankha, kufuma apo mpingo wose wimbe


text:
Kasi Petrosi Ndiyo Wakaŵa Papa Wakwamba?
Pa Malichi 13, 2013, ŵa VATICAN INFORMATION SERVICE, ŵakapharazga kuti: “Kadinala Jorge Mario Bergoglio, S.J., wasoleka kuŵa Papa, muhaliri wa nambara 265 wa Petrosi.”
Vincent Ermoni wakalemba mu buku lake kuti: “Bishopu wa Roma ndiyo ni mulara wa Ekleziya la pa charu chose, pakuti wali kunjira mu malo gha Petrosi Mutuŵa, uyo wakapokera udindo uwu kwa Yesu Khristu.”—THE PRIMACY OF THE BISHOP OF ROME DURING THE FIRST THREE CENTURIES, 1903.
PA Nkhumano Yakwamba ya ku Vatican, pa Julayi 18, 1870, pakadumulika fundo yakuti: ‘Usange munthu munyake wakukana kuti Papa wa Roma ni muhaliri wa Petrosi Wakutumbikika, manyani kuti ngwakugaluka.’
ŴAKATOLIKA mamiliyoni ghanandi pa charu chose ŵakuwona kuti fundo iyo yikadumulika pa nkhumano yakwamba ya ku Vatican mu 1870, ntchisambizgo cha Ekleziya chambura kusinthika. Kweni fumbo ndakuti, Kasi chisambizgo ichi chikukolerana na Malemba? Kasi Papa Francis ni muhaliri nadi wa mpositole Petrosi? Ndipo kasi Petrosi ndiyo wakaŵa papa wakwamba?
‘PA JALAWE ILI NIZENGENGEPO EKLEZIYA LANE’
Mu 1870, dango ilo likapelekeka pa nkhumano ya ku Vatican likajintha pa mazgu gha pa Mateyu 16:16-19 na Yohane 21:15-17. Para tikuŵazga ivyo Yesu wakayowoya na Petrosi kweniso nkhani zinyake za mu Baibolo, tikuwona kuti mpositole Petrosi wakachita vikuru pakati pa Ŵakhristu ŵakwambilira. Nakuti Yesu wakati wakumana na Petrosi kakwamba, wakalongora kuti Petrosi wazamuŵa wakukhazikika nga ni jalawe. (Yohane 1:42) Kweni kasi Khristu wakati Petrosi ndiyo ni mulara wa ŵanyake wose?
Pa Mateyu 16:17, 18, Yesu wakaphalira Petrosi kuti: ‘Nkhukunenera kuti: Ndiwe Petrosi [kung’anamura “Chilibwe”], ndipo pa jalawe ili nizengengepo Ekleziya lane.’ * Kasi Yesu wakang’anamuranga kuti wazengenge “ekleziya,” panji mpingo wake pa Petrosi? Kasi wakang’anamuranga kuti Petrosi ndiyo waŵenge mulara pa wose awo ŵakulondezga Yesu? Kasi ŵapositole ŵanyake awo ŵakaŵapo nyengo yira ŵakaghapulika wuli mazgu gha Yesu agha? Para tikuŵazga mabuku gha Mateyu, Mariko, na Luka, tikuwona kuti pamanyuma ŵapositole ŵakalimbananga vya uyo wakaŵa mulara pakati pawo. (Mateyu 20:20-27; Mariko 9:33-35; Luka 22:24-26) Sono kuŵenge kuti Yesu wakayowoya kale kuti Petrosi ndiyo ni mulara pa wose, kasi mphanyi ŵapositole ŵakalimbanangaso?
Kasi mweneko Petrosi wakaghapulika wuli mazgu gha Yesu agha? Pakuti wakaŵa Muisrayeli, Petrosi wakamanyanga kale mauchimi agho ghakayowoyanga vya “libwe” panji ‘libwe lapakona.’ (Yesaya 8:13, 14; 28:16; Zekariya 3:9) Mu kalata yinyake iyo wakalembera Ŵakhristu ŵanyake, Petrosi wakalongosora kuti ‘libwe lapakona’ ni Yesu Khristu, Mesiya. Petrosi wakazunura lizgu Lachigiriki lakuti pe’tra (lakuyana na ilo Yesu wakayowoya pa Mateyu 16:18) pakuyowoya vya Khristu.—1 Petrosi 2:4-8.
Mpositole Paulosi nayo wakaŵa munthu wakugomezgeka kwa Fumu Yesu. Kasi Paulosi wakagomezganga kuti Yesu wali kupeleka mazaza ghose kwa Petrosi? Paulosi wakamanyanga kuti Petrosi wakaŵa na udindo mu mpingo wa Ŵakhristu, ntheura wakalemba kuti Petrosi wakaŵa yumoza wa “awo ŵakamanyikwanga kuŵa mizati.” (Ŵagalatiya 2:9) Sono kuŵenge kuti Yesu wakasora Petrosi kuŵa mutu wa mpingo, kasi mphanyi wakamanyikwanga waka kuŵa mzati?
Pakuyowoyapo umo Petrosi wakachitira na ŵanthu ŵanyake, Paulosi wakayowoya kwambura kubisa kuti: “Nkhamususka maso na maso, pakuti wakaŵa wakubuda.” (Ŵagalatiya 2:11-14) Paulosi wakamanyanga kuti Khristu wandazenge ekleziya, panji mpingo wake pa Petrosi panji munthu munyake waliyose. Kweni wakagomezganga kuti mpingo ukazengeka pa Yesu Khristu. Paulosi wakamanyanga kuti ‘jalawe lira likaŵa Khristu.’—1 Ŵakorinte 3:9-11; 10:4.
“NDIWE PETROSI . . . ”
Kasi tikwenera kughapulika wuli mazgu agha: ‘Ndiwe Petrosi, ndipo pa jalawe ili nizengengepo ekleziya lane’? Kuti tipulikiske, tikwenera kuŵazga nkhani yose. Kasi Yesu na Petrosi ŵakayowoyanga vichi? Apa vikaŵa kuti Yesu wafumba waka ŵasambiri ŵake, kuti: “Imwe mukuti ndine njani?” Petrosi wakazgora luŵiro kuti: “Ndimwe Khristu, Mwana wa Chiuta wamoyo.” Yesu wakamulumba Petrosi ndipo wakayowoyaso kuti wazengenge “ekleziya,” panji mpingo wake pa “jalawe” lakukhora chomene. Jalawe ili ni Yesu, uyo Petrosi wakamugomezga.—Mateyu 16:15-18.
Kasi tikwenera kughapulika wuli mazgu agha: ‘Ndiwe Petrosi, ndipo pa jalawe ili nizengengepo ekleziya lane’?
Pakuwona fundo izi, ‘Ŵabambo ŵa Ekleziya’ ŵanandi ŵakalemba kuti jalawe ilo likuzunulika pa Mateyu 16:18 ni Khristu. Chiyelezgero, Augustine (354-430) wakalemba kuti: “Fumu yikati: ‘Pa jalawe ili nizengengepo Ekleziya lane,’ chifukwa chakuti Petrosi wakayowoya kuti: ‘Ndimwe Khristu, Mwana wa Chiuta wamoyo.’ Ntheura pa jalawe ilo walizunura ndipo nizengenge Ekleziya lane.’” Kanandi Augustine wakatenge “Jalawe (Petra) ni Khristu.”
Para tingendera chisambizgo cha Katolika icho chilipo sono mbwenu titenge Augustine na ŵanyake ŵakaŵa ŵakugaluka. Nakuti munthu munyake wa vyachisopa wa ku Sweden, Ulrich Luz, wakayowoya kuti vyose ivyo nkhwantha za Baibolo zikuyowoya pa nkhani iyi mazuŵa ghano, mphanyi nkhumano ya ku Vatican mu 1870 yikati waka mbuchigaluka.
KASI PAPA NI MUHALIRI WA PETROSI?
Mpositole Petrosi wakaghamanyanga yayi mazgu ghakuti “papa.” Fundo njakuti mabishopu ghanyake ndigho ghakajichemanga na zina ili m’paka m’ma 800 C.E. Nakuti lizgu ili likamanyikwanga viŵi yayi kuti ni zina lantchindi m’paka kuumaliro wa m’ma 1,000 C.E. Kweniso, pa Ŵakhristu ŵakwambilira palije uyo wakaghanaghanapo kuti mazaza agho ŵakuti ghakapelekeka kwa Petrosi wakalekeraso ŵanyake. Lekani Martin Hengel wa ku Germany wakayowoya kuti ‘tikumanya yayi uko vya upapa ivi vili kufuma, chifukwa palije ukaboni mu mbiri (mdauko) panji chisopa uwo ukukhozgera fundo iyi.’
Paumaliro: Kasi Petrosi ndiyo wakaŵa papa wakwamba? Kasi nayo wakaŵaso na ŵahaliri? Kasi chisambizgo cha Katolika chakuti papa ni mulara wa wose chikukolerana na Malemba? Zgoro pa mafumbo ghose agha ndakuti yayi. Kweni fundo njakuti Yesu wakazenga nadi ekleziya, panji kuti mpingo wake pa iyomwene. (Ŵaefeso 2:20) Ipo fumbo ilo waliyose wakwenera kujifumba ndakuti, Kasi ine nili kuwusanga mpingo waunenesko uwu?
^ ndime 8 Mavesi ghanandi mu nkhani iyi tatora mu Tumbuka Bible.


text:
Lekani Kukhuŵara na Maubudi Gha Ŵanji
“Lutilirani . . . kugowokerana na mtima wose.”
SUMU: 121, 75
1, 2. Kasi ntchivichi icho Yehova wakayowoyerathu?
ŴAKABONI ŴA YEHOVA ni gulu lapadera chomene pa charu chose. Mbunenesko kuti Ŵakaboni ŵa Yehova nawo mbakwananga ndipo nyengo zinyake ŵakubudiska. Ndipouli, gulu ili likulongozgeka na mzimu utuŵa wa Chiuta, lekani likulutilira kukura na kwenda myaa! Tiyeni tiwone vinthu vichoko waka ivyo Yehova wakutichitira nangauli ndise ŵakwananga.
2 Apo mazuŵa ghaumaliro ghakambiranga mu 1914, gulu la Yehova likaŵa na ŵanthu ŵachoko chomene pa charu chapasi. Kweni Yehova watumbika chomene mulimo wakupharazga. Kwambira mu 1914, ŵanthu mamiliyoni ghanandi ŵasambira unenesko na kuzgoka Ŵakaboni ŵa Yehova. Yehova wakayowoyerathu kuti gulu lake lizamukura chomene. Iyo wakati: “Muchoko chomene wazamuŵa chikwi, ndipo muchoko wazamuzgoka mtundu wankhongono. Ine Yehova, nizamuchifiska luŵiro mu nyengo yake.” (Yes. 60:22) Uchimi uwu ukufiskika nadi mu mazuŵa ghano ghaumaliro. Nakuti pasono Ŵakaboni ŵa Yehova mbanandi chomene.
3. Kasi ŵateŵeti ŵa Yehova walongora wuli kuti ŵali na chitemwa?
3 Yehova wawovwiraso ŵanthu ŵake kuti ŵaŵe na chitemwa, uwo ni mukhaliro wake ukuru. (1 Yoh. 4:8) Yesu wakalongora makora chomene chitemwa cha Yehova, ndipo wakaphalira ŵalondezgi ŵake kuti: “Nkhumupani dango liphya, lakuti mutemwanenge, . . . Usange mukutemwana, wose ŵamanyenge kuti ndimwe ŵasambiri ŵane.” (Yoh. 13:34, 35) Ŵateŵeti ŵa Yehova ŵakalongora nadi kuti ŵakutemwa ŵanyawo pa nyengo iyo pa charu chose pakaŵa nkhondo. Mwachiyelezgero, ŵanthu 55 miliyoni ŵakakomeka pa Nkhondo Yachiŵiri ya Charu Chose. Ndipouli, Ŵakaboni ŵa Yehova ŵakanjilirapo yayi pa nkhondo ya pa charu chose iyi. (Ŵazgani Mika 4:1, 3.) Lekani ŵalutilira kuŵa ŵambura “mulandu wa ndopa za ŵanthu wose.”—Mil. 20:26.
4. Chifukwa wuli ntchakukondweska kuti gulu la Yehova likulutilira kukura?
4 Gulu la Yehova likulutilira kukura mu charu chiheni ichi. Baibolo likuti Satana uyo ni “chiuta wa nyengo iyi,” ndiyo wakulamulira charu. (2 Kor. 4:4) Satana ndiyo wakulongozga vyakuchitika vya ndyali kweniso wakulongozga pa nkhani yakuthandazga mauthenga ghakupuluska. Kweni wangatondeska yayi mulimo wakupharazga makani ghawemi. Pakuti Satana wakumanya kuti wali na kanyengo kafupi, wakuyezgayezga chomene kuti wapatuske ŵateŵeti ŵa Chiuta ku chisopa chaunenesko. Iyo wakugwiliskira ntchito nthowa zakupambanapambana kuti waŵapatuske.—Chivu. 12:12.
IVYO VINGATITONDESKA KUGOMEZGEKA
5. Chifukwa wuli nyengo zinyake ŵanyithu ŵangatikhuŵazga? (Wonani chithuzi chakwamba.)
5 Ŵakhristu ŵaunenesko ŵakusambizgika kuti ŵatemwenge Yehova kweniso ŵanyawo. Nakuti ndivyo Yesu wakasambizga ŵasambiri ŵake. Munthu munyake wakakhumbanga kumanya za ilo ni dango likuru chomene. Yesu wakamuphalira kuti: “‘Utemwenge Yehova Chiuta wako na mtima wako wose na umoyo wako wose na maghanoghano ghako ghose.’ Ili ndilo ni dango likuru chomene na lakwamba. Lachiŵiri, lakuyanako nalo ni ili: ‘Utemwenge mzengezgani wako nga umo ukujitemwera wamwene.’” (Mat. 22:35-39) Ndipouli, Baibolo likulongosora kuti tose tili kuhara zakwananga kufuma kwa Adamu. (Ŵazgani Ŵaroma 5:12, 19.) Ntheura nyengo zinyake ŵanyithu mu mpingo ŵangayowoya panji kuchita vinthu ivyo vingatikhuŵazga. Ivi vingatitondeska kutemwa Yehova na Ŵakhristu ŵanyithu. Para ndimo vyaŵira, kasi tikwenera kuchita wuli? Kale napo, ŵateŵeti ŵanyake ŵakugomezgeka ŵa Yehova ŵakayowoya panji kuchita vinthu vinyake ivyo vikakhuŵazga ŵanji. Baibolo likutovwira kumanya vinandi pa nkhani iyi.
6. Kasi Eli wakatondeka wuli kulanga ŵana ŵake?
6 Mwachiyelezgero, Eli wakaŵa Mulara wa ŵasembe ndipo wakaŵa na ŵana ŵaŵiri awo ŵakalondezganga yayi malango gha Yehova. Baibolo likuti: “Ŵana ŵa Eli ŵakaŵa ŵaheni. Yehova ŵakaŵa nayo na ntchito yayi.” (1 Sam. 2:12) Nangauli awiskewo ŵakadangiliranga pakusopa kwaunenesko, kweni ŵana aŵa ŵakachitanga zakwananga zikuru chomene. Eli wakamanya ivyo ŵana ŵake ŵakachitanga, kweni wakaŵalekeleranga waka. Ntheura Chiuta wakakhawuliska nyumba ya Eli. (1 Sam. 3:10-14) Pamanyuma, ŵazukuru ŵake wose ŵakaŵavya mwaŵi wakuti ŵangateŵetera nga Mbalara ŵa ŵasembe. Kasi imwe muŵengepo mu nyengo ya Eli, mukate muchitenge wuli kuwona kuti Eli wakulekelera maubudi gha ŵana ŵake? Kasi mukate mukhuŵarenge na kuleka waka kuteŵetera Yehova?
7. Kasi Davide wakachita zakwananga wuli zikuru, ndipo Chiuta wakachita nayo wuli?
7 Yehova wakatemwanga chomene Davide ndipo wakati Davide ni “munthu wakukolerana na mtima wake.” (1 Sam. 13:13, 14; Mil. 13:22) Kweni pamanyuma Davide wachita uleŵi na Batisheba ndipo wakamupa nthumbo. Ivi vikachitika apo Uriya mfumu wa Batisheba wakaŵa ku nkhondo. Davide wakati wamanya kuti Batisheba wali na nthumbo, wakachemeska Uriya kufuma ku nkhondo. Iyo wakhumbanga kuti pa nyengo iyi Uriya wagone na Batisheba ndipo paumaliro viŵe nga kuti ndiyo wamupa nthumbo. Uriya wakakana kukagona ku nyumba yake, ntheura Davide wakapanga pulani yakuti Uriya wakakomeke ku nkhondo. Paumaliro, Yehova wakalanga Davide na nyumba yake yose kwazanimuwone. (2 Sam. 12:9-12) Pakati pajumpha nyengo, Yehova wakachitira lusungu Davide chifukwa Davide wakendanga “na mtima wakufikapo” pa maso pa Yehova. (1 Mathe. 9:4) Kasi imwe muŵengepo pa nyengo iyo, mukate muchitenge wuli? Kasi mukate mukhuŵarenge chifukwa cha mphuvya za Davide?
8. (a) Kasi Petrosi wakatondeka wuli kugomezgeka? (b) Chifukwa wuli Yehova wakalutilira kumugwiliskira ntchito?
8 Munthu munyake uyo wakachita vinthu vyakukhuŵazga, ni Petrosi. Yesu wakasankha Petrosi kuŵa mpositole wake. Ndipouli, Petrosi wakachita vinthu ivyo pamasinda wakadandawura navyo. Mwachiyelezgero, apo Yesu wakakolekanga, ŵapositole ŵake ŵakamusida na kuchimbira. Kweni pambere ivi vindachitike, Petrosi wakayowoya kuti nanga ŵanyake wose ŵangakhuŵara na kuchimbira, kweni iyo wakati wakhuŵarenge chara nesi kuchimbira. (Mrk. 14:27-31, 50) Ndipouli, apo Yesu wakakoleka na ŵalwani ŵake, ŵapositole ŵake wose, na Petrosi wuwo ŵakamusida na kuchimbira. Nakuti pamanyuma, Petrosi wakakana katatu kuti wakumumanya yayi Yesu. (Mrk. 14:53, 54, 66-72) Kweni Petrosi wakajinyumwa, ndipo Yehova wakalutilira kumugwiliskira ntchito. Kasi imwe muŵengepo pa nyengo iyo, mphanyi mukakhuŵara na ivyo Petrosi wakachita na kuleka waka kuŵa wakugomezgeka kwa Yehova?
9. Chifukwa wuli tikwenera kulekera Yehova para ŵanji ŵakuchita vinthu vyakukhuŵazga?
9 Ŵanthu awo tadumbiskana, ni viyelezgero vichoko waka vya awo ŵakachita vinthu ivyo vikakhuŵazga ŵanyawo. Nakuti tingakwaniska yayi kuyowoya viyelezgero vyose chifukwa nanga ni sono vichali kuchitika. Kweni fumbo ndakuti, kasi muchitenge wuli? Kasi mukhuŵarenge chifukwa cha maubudi gha ŵanji na kumutaya waka Yehova na gulu lake? Mukwenera kuzomerezga Yehova kuti ndiyo wachitepo kanthu chifukwa iyo nyengo zose wakweruzga mwakwenelera. Nyengo zinyake ŵanthu awo ŵakuchita ubudi ukuru ŵakukana lusungu lwa Yehova ndipo ŵakupera yayi. Para ndimo vyaŵira, kasi mugomezgenge Yehova kuti waŵeruzgenge ŵanthu ŵanthena, nanga nkhuŵafumiska mu mpingo para ŵakusintha yayi?
LUTILIRANI KUGOMEZGEKA
10. Kasi Yesu wakamanyanga vichi vyakukhwaska na maubudi gha Yudasi na Petrosi?
10 Baibolo likutiphaliraso za ŵateŵeti awo ŵakalutilira kugomezgeka kwa Yehova na gulu lake nangauli ŵanthu ŵanyake ŵakachitanga vinthu vyakukhuŵazga. Mwachiyelezgero, Yesu wakalomba usiku wose kwa Adada ŵake kuti ŵamovwire kusankha ŵapositole 12. Yumoza wa ŵapositole aŵa wakaŵa Yudasi Isikariyoti, uyo paumaliro wakendera mphiska Yesu. Ndipouli, Yesu wakazomerezga yayi kuti ivyo Yudasi wakachita vimutondeske kuŵa paubwezi na Yehova. Kweniso Yesu wakataya yayi ubwezi wake na Yehova chifukwa chakuti Petrosi wakamukana. (Luka 6:12-16; 22:2-6, 31, 32) Yesu wakamanyanga kuti ni Yehova yayi uyo wakamubudira, nesi gulu lake. Iyo wakalutilizga mulimo wake nangauli ŵalondezgi ŵake ŵanyake ŵakamukhuŵazga. Yehova wakawuska Yesu ku ŵakufwa na kumupa njombe yakuŵa Fumu ya Ufumu wake wakuchanya.—Mat. 28:7, 18-20.
11. Kasi Baibolo likayowoyerathu vichi vya ŵateŵeti ŵa Yehova?
11 Yesu wakagomezganga chomene Yehova na ŵanthu ŵake ndipo wachali kuŵagomezga. Para tikuwona ivyo Yehova wakufiska kwizira mu ŵateŵeti ŵake mazuŵa ghano, tikukhozgeka chomene. Palije ŵanyake awo ŵakupharazga makani ghawemi pa charu chose chapasi, kweni Ŵakaboni ŵa Yehova pera. Vili nthena chifukwa Yehova wakutilongozga na mzimu wake uwo ukutovwira kuti tiŵe ŵakukolerana. Lemba la Yesaya 65:14 likuyowoya za paradiso wauzimu uyo wali pakati pa ŵanthu ŵa Chiuta. Lemba ili likuti: “Wonani! Ŵateŵeti ŵane ŵachemerezgenge mwachimwemwe chifukwa cha kukondwa mu mtima.”
12. Kasi tikwenera kughawona wuli maubudi gha ŵanji?
12 Ŵateŵeti ŵa Yehova ŵakukondwa chomene na ivyo ŵakuchita chifukwa ŵakumanya kuti Yehova ndiyo wakuŵalongozga. Kweni ŵanthu ŵanandi mu charu cha Satana ichi ŵakulutilira kutengera, chomenechomene apo vinthu vikulutilira kuhenipirahenipira. Ntheura ntchambura mahara kweniso nkhupuvya kukuru chomene kuyimba mulandu Yehova na gulu lake chifukwa cha maubudi agho ŵateŵeti ŵanyake ŵachoko waka ŵakuchita. Tikwenera kulutilira kugomezgeka kwa Yehova na gulu lake. Kweniso tikwenera kumanya umo tingachitira na maubudi gha ŵanji.
UMO TINGACHITIRA NA MAUBUDI
13, 14. (a) Chifukwa wuli tikwenera kukhuŵara luŵiro yayi na maubudi gha ŵanji? (b) Kasi ni layizgo wuli ilo tikwenera kukumbuka nyengo zose?
13 Kasi tingachita wuli usange Mkhristu munyithu wayowoya panji kuchita chinthu chinyake icho chatikhuŵazga? Baibolo likuyowoya ivyo tikwenera kuchita. Likuti: “Ungakwiyanga luŵiro chara, chifukwa vindere ndivyo vikukaŵa yayi kukwiya.” (Muph. 7:9) Kuluwa yayi kuti tose tili ŵakwananga, nakuti pajumpha vyaka 6,000 kufuma apo ŵapapi ŵithu ŵakwamba ŵakatayira umoyo waurunji mu Edeni. Tikubudiska kanandi waka chifukwa ndise ŵakwananga. Ntheura tileke kukhazga kuti nyengo zose ŵanyithu ŵachitenge viwemi pera. Tingatayanga yayi chimwemwe icho tikusanga mu gulu la Yehova chifukwa cha maubudi ghawo. Vinthu vinganangikirathu usange tingakhuŵara na kuleka gulu la Yehova chifukwa chakudodoliska maubudi gha ŵanyithu. Para takhuŵara na kuleka gulu la Yehova, titayenge mwaŵi wakuteŵetera Yehova kweniso umoyo wamuyirayira mu charu chiphya.
14 Usange tikukhumba kulutilira kuŵa ŵakukondwa na kuŵa na chigomezgo chakukhora, nyengo zose tikumbukenge layizgo la Yehova lakuti: “Wonani! Nkhulenga machanya ghaphya na charu chapasi chiphya. Vinthu vyakale vikumbukikengeso chara, ndipo vinjirengeso yayi mu mtima.” (Yes. 65:17; 2 Pet. 3:13) Lekani kuzomerezga maubudi gha ŵanji kumutondeskani kuzakasanga vitumbiko ivi.
15. Kasi Yesu wakati tikwenera kuchitachi para ŵanyithu ŵatibudira?
15 Pakuti tindanjire mu charu chiphya, ipo nyengo zose tikwenera kulondezga fundo za Chiuta kuti timanye umo tingachitira para ŵanyithu ŵatikhuŵazga. Mwachiyelezgero, tikwenera kukumbuka fundo iyo Yesu wakayowoya yakuti: “Pakuti usange mukugowokera ŵanthu maubudi ghawo, Awiskemwe ŵakuchanya nawo ŵamugowokeraninge. Kweni usange mukugowokera chara ŵanthu maubudi ghawo, Awiskemwe nawo ŵamugowokeraninge chara maubudi ghinu.” Nyengo yinyake Petrosi wakafumba Yesu kuti wamanye usange wakwenera kugowokera mubali wake “kankhondi na kaŵiri” pera. Yesu wakamuzgora kuti: “Nkhukuphalira kuti, m’paka kankhondi na kaŵiri chara, kweni m’paka 77.” Apa Yesu wakang’anamuranga kuti nyengo zose tikwenera kugowokera ŵanyithu na mtima wose, ndipo ndicho chikwenera kuŵa chilato chithu.—Mat. 6:14, 15; 18:21, 22.
16. Kasi Yosefe wakalongora chiyelezgero wuli chiwemi?
16 Munthu munyake uyo wakalongora chiyelezgero chiwemi chomene pa nkhani yakugowokera, ni Yosefe. Yosefe wakaŵa mwana wakwamba pa ŵana ŵaŵiri awo Rakelo wakababira Yakhobe. Ŵakuru ŵake ŵakamupangiranga sanji chifukwa wakatemwekanga chomene na dada wawo, Yakhobe. Lekani ŵakamuguliska ku wuzga ku Eguputo. Pakati pajumpha vyaka vinandi, Yosefe vikamba kumwendera makora ndipo wakaŵa wachiŵiri kwa Farawo, fumu ya Eguputo. Njara yikati yawa ku Kenani, ŵakuru ŵa Yosefe ŵakiza ku Eguputo kuti ŵazakagure chakurya, kweni ŵakamumanya yayi Yosefe. Pa nyengo iyi Yosefe wakhumbenge mphanyi wakawezgera nkhaza izo ŵakuru ŵake ŵakamuchitira. M’malo mwake, wakaŵayezga kuti wawone usange ŵali kusintha mtima wawo wankhaza. Wakati wamanya kuti ŵabali ŵake ŵali kusintha nkharo yawo, Yosefe wakajivumbura kwa iwo ndipo wakaŵaphalira kuti: “Mungopanga yayi. Nilutilirenge kumupani chakurya pamoza na ŵana ŵinu.” Baibolo likuyowoyaso kuti: “Ntheura wakaŵasanguluska na kuŵakhozga.”—Gen. 50:21.
17. Kasi sono imwe muchitenge wuli na maubudi gha ŵanji?
17 Kuluwa yayi kuti tose ndise ŵakwananga, ntheura tilutilirenge kubudirana. Baibolo likuti para tamanya kuti takhuŵazga mubali withu, tikwenera kuphemana nayo mwaluŵiro. (Ŵazgani Mateyu 5:23, 24.) Tikukondwa chomene para ŵanyithu ŵakutisungira vyakusingo yayi, ipo nase tileke kuŵasungira vyakusingo. Lemba la Ŵakolose 3:13 likutichiska kuti: “Lutilirani kuzizipizgirana na kugowokerana na mtima wose usange munthu wali na chifukwa chakudandawulira na munyake. Nga umo Yehova wakamugowokelerani na mtima wose, ndimo namweso muchitirenge.” Baibolo likuyowoyaso kuti: “Chitemwa chikusunga vyakusingo yayi.” (1 Kor. 13:5) Para tikulutilira kugowokera ŵanyithu, nase Yehova watigowokerenge. Ntheura nyengo zose, tikwenera kuyezga Dada withu walusungu pa nkhani yakugowokera maubudi gha ŵanji.—Ŵazgani Salimo 103:12-14.


text:
FUMBO 1
Kasi Nkhwendera Fundo za Njani?
KASI IMWE MUNGACHITA WULI?
Wonani ivyo vyachitikira Kareni: Iyo wafika waka ku pate, ndipo wati wakhalapo kanyengo kachoko waka, mubwezi wake Jesika wakumufumba kuti:
“Chifukwa wuli wati waka khuma?”
Kareni wakuwona kuti mubwezi wake Jesika wali na mabotolo yaŵiri ya moŵa. Jesika wakupeleka botolo limoza kwa Kareni na kuyowoya kuti, “Ndiwe mulara ayise, kunjoyangako nyengo zinyake, ene mwapo.”
Kareni wakukhumba kukana, kweni wakuwona kuti Jesika ni mubwezi wake. Ndipo wakukhumba yayi kuti mubwezi wake wamuwone kuti ngwakukhalira. Kweniso Kareni wakuwona kuti Jesika ni msungwana muwemi chomene. Kareni wakughanaghana kuti usange Jesika wakumwa, ndikuti palije suzgo lililose. Iyo wakuwona kuti moŵa nguwemi waka, kweni munkhwala wakuzweteska wongo ndiwo nguheni.
Kasi imwe muŵenge Kareni, mwate muchitenge wuli?
YIMANI NA KUGHANAGHANA!
Kuti musankhe mwamahara para ivi vingachitikira imwe, mukwenera kujimanya makora. Munthu uyo wakujimanya makora, kweniso wakumanya kuti ivyo wakugomezga ni vyakuzirwa, wakuyeyeka bweka yayi.—1 Ŵakorinte 9:26, 27.
Kasi mungachita wuli kuti muleke kuyeyeka waka na ŵanyinu? Mafumbo ghakulondezgapo agha ghangamovwirani.
1 NI VICHI IVYO NKHUCHITA MAKORA?
Para mukumanya makora maluso agho muli nagho kweniso mikhaliro yinu yiwemi, vimovwiraninge kuti muleke kujikayikira.
CHIYELEZGERO CHA MU BAIBOLO: Paulosi wakalemba kuti: “Nanga ningaŵa mulemwa mu kayowoyero, kweni nkhumanya vinthu vinandi.” (2 Ŵakorinte 11:6) Paulosi wakamanyanga makora mazgu gha Chiuta, lekani wakathera yayi apo ŵanthu ŵanyake ŵakamususkanga. Iyo wakazomerezga yayi kuti fundo izo ŵakayowoyanga zimugongoweske.—2 Ŵakorinte 10:10; 11:5.
JISANDANI: Pasi apa lembanipo maluso ghinu panji vinthu ivyo mukuchita makora.
Sono lembani mikhaliro yiwemi iyo muli nayo. (Mwachiyelezgero, kasi ndimwe walusungu? Kasi mukutemwa kupako ŵanyinu vinthu? Kasi ndimwe wakugomezgeka? Kasi mukusunga nyengo?)
2 NI VICHI IVYO NKHUTONDEKA KUCHITA MAKORA?
Mikhaliro yinu yiwemi yinganangika mwaluŵiro chomene usange mukughanaghanira waka ivyo mukutondeka kuchita makora.
CHIYELEZGERO CHA MU BAIBOLO: Paulosi wakamanyanga ivyo wakatondekanga kuchita makora. Iyo wakalemba kuti: “Mu mtima wane nkhukondwa na dango la Chiuta. Kweni nkhuwona dango linyake mu thupi lane ilo likulimbana na dango la maghanoghano ghane, ndipo likunizgora muzga wa dango la kwananga ilo lili mu thupi lane.”—Ŵaroma 7:22, 23.
JISANDANI: Ni vichi ivyo mukutondeka kuchita makora ndipo mukukhumba kuti mwambe kuchita makora?
3 NILI NA VILATO WULI?
Kasi mungapanga hayara galimoto na kuphalira dilayivala kuti wazingilirenge nyumba m’paka apo mafuta ghamalirenge mu galimoto yake? Uwu ungaŵa uchindere kweniso mungananga ndalama zinu pawaka!
Kasi tikusambirapo vichi? Vilato vikovwira kuti muleke kuzingilira waka pa malo ghamoza. Munthu uyo wali na vilato, wakumanya icho wakukhumba ndipo wakusanga nthowa za umo wangasangira ivyo wakukhumba.
CHIYELEZGERO CHA MU BAIBOLO: Paulosi wakalemba kuti: “Nkhuchimbira waka yayi.” (1 Ŵakorinte 9:26) Paulosi wakakhalanga waka yayi. Wakaŵa na vilato ndipo wakachitangapo kanthu kuti wafiske ivyo wakakhumbanga.—Ŵafilipi 3:12-14.
JISANDANI: Lembani vinthu vitatu ivyo mukukhumba kuzakafiska chaka chikwiza.
4 KASI NKHUGOMEZGA VICHI?
Usange mukuvimanya makora yayi ivyo mukugomezga, muyeyekenge waka maghanoghano na chilichose. Muŵenge nga ni lwivi uyo wakusinthasintha ndipo muchitenge waka vilivyose ivyo ŵanyinu ŵakukhumba kuti muchitenge kuti muŵakondweske. Munthu uyo wakuchita nthena wakulongora kuti wakujimanya makora yayi.
Para munthu wakuchita ivyo iyo wakugomezga, wakuyeyeka bweka yayi.
CHIYELEZGERO CHA MU BAIBOLO: Apo Daniyeli wakaŵa munyamata, “wakasimikizga mu mtima wake” kuti wapulikirenge malango gha Chiuta nangauli wakaŵa kutali na banja lakwake kweniso ŵanthu awo wakasopanga nawo. (Daniyeli 1:8) Daniyeli wakalongora kuti wakaŵa munthu wakugomezgeka. Iyo wakachitanga vinthu mwakukolerana na malango gha Chiuta agho wakagomezganga.
JISANDANI: Kasi imwe mukugomezga vichi? Mwachiyelezgero: Kasi mukugomezga kuti Chiuta waliko? Para mwati enya, chifukwa wuli mukugomezga kuti kuli Chiuta? Kasi muli na ukaboni wuli wakuti Chiuta waliko nadi?
Kasi mukugomezga kuti malango gha Chiuta ghangamovwirani? Para mwati enya, chifukwa wuli mukuwona kuti ghangamovwirani?
Tiyelezgere kuti pali hamba ilo likuputa na mphepo ya mtundu uliwose, kweniso pali khuni ilo likuwa yayi nanga kwize chimphepo chikuru, kasi imwe mungatemwa kuŵa nga ni vichi? Mungaŵa nga ni khuni lakukhora para mukulutilira kuvimanya makora ivyo mukugomezga. Ivi vingamovwirani kusanga zgoro la fumbo lakuti, Kasi nkhwendera fundo za njani?


text:
Fuko la Benjamini laponoskeka kuti lileke kumara (1-25)
21 Sono ŵanalume ŵa Israyeli ŵakachita chilapo ichi pa Mizipa:+ “Palije nanga njumoza wa ise uyo wapelekenge mwana wake mwanakazi kuŵa muwoli wa mwanalume wa kwa Benjamini.”+2 Ntheura ŵanthu ŵakiza ku Beteli,+ ŵakakhala kwenekura pamaso pa Chiuta waunenesko m’paka mise, ŵakatengeranga na kulira chomene.3 Ŵakatenge: “A Yehova Chiuta wa Israyeli, kasi ivi vyachitikirachi mu Israyeli? Kasi fuko limoza lazgeŵerachi mu Israyeli muhanya uno?”4 Zuŵa lakulondezgapo ŵanthu ŵakawuka mulenji na kuzenga jotchero, ŵakapeleka sembe zakotcha na sembe zawenenawene+ penepara.5 Penepapo ŵanthu ŵa kwa Israyeli ŵakati: “Ni njani pa mafuko ghose gha Israyeli uyo wandizeko kuzakawungana pamaso pa Yehova?” Pakuti ŵakachita chilapo chikuru chakuti waliyose uyo wandize kwa Yehova pa Mizipa wakomeke kwambura kutondeka.6 Ŵaisrayeli ŵakachita chitima na ivyo vikawira Benjamini mubali wawo. Ŵakati: “Muhanya uno fuko limoza ladumulikako kwa Israyeli.7 Kasi tichitechi ku ŵanalume awo ŵakhalako kuti ŵaŵe na ŵawoli, pakuti tachita chilapo kwa Yehova+ kuti tipelekenge yayi ŵana ŵithu ŵasungwana kuŵa ŵawoli ŵawo?”+8 Ŵakafumba kuti: “Kasi mbanjani pakati pa mafuko gha Israyeli awo ŵandizeko kwa Yehova pa Mizipa?”+ Sono pakaŵavya wa ku Yabeshi-giliyadi uyo wakiza ku msasa uko mpingo ukaŵa.9 Ŵanthu ŵakati ŵapendeka, ŵakawona kuti pakaŵavya nanga njumoza wa awo ŵakukhala ku Yabeshi-giliyadi uyo wakaŵapo.10 Ntheura wumba ukatumako ŵanalume ŵankhongono chomene, 12,000. Ukaŵalangura kuti: “Lutani, mukakome na lupanga wose awo ŵakukhala ku Yabeshi-giliyadi, ŵanakazi na ŵana wuwo.+11 Mukachite ivi: Mukaparanyirethu mwanalume waliyose kweniso mwanakazi waliyose uyo wali kugonapo na mwanalume.”12 Mu ŵanthu ŵa ku Yabeshi-giliyadi ŵakasangamo ŵamwali 400 awo ŵakaŵa kuti ŵandagonepo na mwanalume. Ntheura ŵakiza nawo ku msasa ku Shilo,+ mu charu cha Kenani.13 Penepapo wumba wose ukatuma uthenga kwa Ŵabenjamini awo ŵakaŵa mu jalawe la Rimoni+ na kuyowoya nawo vya mtende.14 Ntheura Ŵabenjamini ŵakawerako pa nyengo yira. Ŵakaŵapa ŵanakazi ŵa ku Yabeshi-giliyadi+ awo ŵakaŵaleka ŵamoyo. Kweni ŵanakazi ŵakakwana ŵanalume wose yayi.15 Ŵanthu chitima chikaŵakora chomene na ivyo vikawira Benjamini+ chifukwa Yehova wakaŵapatura pa mafuko gha Israyeli.16 Ŵalara ŵa wumba ŵakati: “Kasi tichitechi kuti ŵanalume awo ŵakhalapo nawo ŵaŵe na ŵawoli, pakuti ŵanakazi wose mu Benjamini ŵali kuparanyika?”17 Ŵakazgora kuti: “Pakwenera kuŵa chiharo cha Ŵabenjamini awo ŵapona, mwakuti fuko lileke kusisitika mu Israyeli.18 Kweni tikuzomerezgeka chara kuŵapa ŵana ŵithu ŵanakazi kuŵa ŵawoli ŵawo chifukwa Ŵaisrayeli ŵalapa kuti: ‘Ngwakutembeka uyo wakupeleka mwanakazi kwa Benjamini.’”+19 Penepapo ŵakati: “Wonani, kuli chiphikiro cha Yehova cha chaka na chaka ku Shilo,+ kumpoto kwa Beteli, kumafumiro gha dazi kwa nthowa iyo yikukwera kufuma ku Beteli kuya ku Shekemu na kumwera kwa Lebona.”20 Ntheura ŵakalangura ŵanalume ŵa Benjamini kuti: “Lutani, mukajoŵelere mu minda ya mpheska.21 Para mwakawona ŵamwali* ŵa ku Shilo ŵakwiza na kuvina, waliyose wa imwe wakavundumuke kufuma mu minda ya mpheska na kukora mwanakazi pa ŵasungwana ŵa ku Shilo na kuwelera ku charu cha Benjamini.22 Usange ŵawiskewo ŵakwiza na kutidandawulira, tiŵaphalirenge kuti: ‘Tichitirani lusungu chifukwa cha iwo, pakuti ise tatondeka kuŵasangira waliyose wa iwo muwoli ku nkhondo,+ ndipo imwe mungapeleka yayi mwanakazi kwa iwo kwambura kuŵa na mulandu.’”+23 Ŵanalume ŵa Benjamini ŵakachita ntheura, waliyose wakatorapo muwoli kufuma pa ŵanakazi awo ŵakavinanga. Pamanyuma ŵakawelera ku chiharo chawo, ŵakazengaso misumba yawo+ na kukhalamo.24 Pa nyengo yira, Ŵaisrayeli ŵakaparanyikana, waliyose wakaluta ku fuko lake na ku mbumba yake. Ŵakafumako kura, waliyose wakaluta ku chiharo chake.25 Mu mazuŵa ghara, mukaŵavya themba mu Israyeli.+ Waliyose wakachitanga icho ntchakwenelera mu maso ghake.*


text:
Nkhani Nambara 29: Cifukwa Ico Mozesi Wakacimbilira
Wona Mozesi wakucimbira kufuma mu Egupto. Kasi waŵawona ŵanalume awo ŵakumucimbizga? Kasi ukumanya cifukwa ico ŵakukhumbira kukoma Mozesi? Tiye tiwone usange tingasanga cifukwa cake.
Mozesi wakakulira mu nyumba ya Faro, fumu ya Egupto. Wakaŵa munthu wamahara ndiposo wakuzirwa comene. Mozesi wakamanyanga kuti wakaŵa Muegupto yayi, kweni kuti ŵapapi ŵake ŵakaŵa ŵazga Ŵaciisrayeli.
Zuŵa linyake, apo wakaŵa na vilimika 40, Mozesi wakaghanaghana za kuluta kukawona umo ŵanthu ŵakwawo ŵakaŵira. Wakawona kuti Ŵaegupto ŵakaŵacitilanga nkhaza comene. Wakawona Muegupto wakatimbanga Muisirayeli. Mozesi wakalaŵiska uku na uku, ndipo wakati wawona kuti palije munthu waliyose uyo wakumuwona, wakatimba Muegupto ndipo Muegupto wakafwa. Mozesi wakawundira citanda cake pa mcenga.
Zuŵa lakulondezgapo Mozesi wakalutaso kuti wakawone ŵanthu ŵakwawo. Wakaghanaghana kuti panyake wangaŵawovwira kuti ŵaleke kuŵa ŵazga. Kweni wakawona ŵanalume ŵaŵiri Ŵaciisrayeli ŵakutimbana, antheura Mozesi wakati kwa uyo wakabuda: ‘Kasi ukumutimbilaci mbali wako?’
Mwanalume yura wakati: ‘Ninjani wakwimika kuŵa fumu panji mweruzgi withu? Kasi ukukhumba kunikoma nga ni umo ukakomera Muegupto yura?’
Mozesi wakayamba kopa. Wakamanya kuti ŵanthu ŵamanya ico wakacitira Muegupto. Nanga ni Faro nayo wakapulika, ndipo wakatuma ŵanalume kuti ŵakome Mozesi. Ndico cifukwa cake Mozesi wakacimbira mu caru ca Egupto.
Mozesi wakati wafuma mu Egupto, wakaluta kutali ku caru ca Midiyani. Ku Midiyani wakakumana na mbumba ya Yetiro, ndipo wakatora yumoza wa ŵana ŵake zina lake Zipora. Mozesi wakaŵa muliska wa mberere za Yetiro. Wakakhala mu Midiyani vilimika 40. Yikafika nyengo apo wakaŵa na vilimika 80. Zuŵa linyake, apo Mozesi wakaliskanga mberere za Yetiro, cinthu cinyake cakuziziswa cikacitika ico cikasintha umoyo wose wa Mozesi. Tiye tiwone cinthu cakuziziswa ici.
Exodus 2:11-25; Milimo 7:22-29.
Mafumbo
- Kasi Mozesi wakakulira nkhu, ndipo wakamanya vici za ŵapapi ŵake?
- Kasi Mozesi wakacitaci apo wakaŵa na vilimika 40?
- Kasi Mozesi wakayowoyaci kwa mwanalume Muisrayeli uyo wakatimbanga munyake, kasi mwanalume yura wakazgoraci?
- Nchifukwa wuli Mozesi wakacimbira ku Egupto?
- Kasi Mozesi wakacimbilira nkhu, ndipo wakakumana na njani uko wakaluta?
- Kasi Mozesi wakacitangaci mu nyengo ya vilimika 40 wati wacimbira ku Egupto?
Mafumbo ghanyake
- Ŵazgani Exodus 2:11-25.
Nangauli wakasambizgika vinjeru vya Ŵaeguputo, ni mwauli umo Mozesi wakalongolera kugomezgeka kwa Yehova na ku ŵanthu ŵakwake? (Ex. 2:11, 12; Heb. 11:24)
- Ŵazgani Milimo 7:22-29.
Ni sambiro wuli ilo tingatorapo pa umo Mozesi wakayezgera mwa iyo yekha kuponoska Ŵaisrayeli ku wuzga wakucitika na Ŵaeguputo? (Mil. 7:23-25; 1 Pet. 5:6, 10)


text:
Kasi Vingachitika Kutora Panji Kutengwa “mu Fumu Pera”?
“Ŵabali ŵakusoŵa mu mpingo. Ningaleka kuchekulira mu nthanganeni!”
“Ŵanalume ŵanyake mbawemi kuluska ŵabali mu mpingo. Mbalusungu, ŵachitemwa, kweniso ŵakususka yayi chisopa chane.”
Ivi ndivyo Ŵakhristu ŵanyake ŵakuyowoya, chomenechomene awo ŵandanjire mu nthengwa. Iwo ŵakumanya kuti Yehova wakukhumba kuti ŵateŵeti ŵake ŵatorenge panji kutengwa “mu Fumu pera.” Ŵakumanya kuti ŵakwenera kutorana na munthu uyo ni Kaboni wa Yehova. (1 Kor. 7:39) Kweni chifukwa wuli ŵanyake ŵakuyowoya mazgu agho ghali pachanya apa?
ŴAKUKAYIKA
Ŵakhristu awo ŵakuyowoya mazgu agha kanandi ŵakughanaghana kuti ŵadumbu ŵambura kutengwa mbanandi kuluska ŵabali ŵambura kutora. Ndimo viliri nadi mu vyaru vinandi. Ku Korea, pa Ŵakhristu 100, awo ŵandanjire mu nthengwa, 57 mbadumbu. Pa Ŵakhristu 100 ku Colombia, 66 mbadumbu.
Ŵapapi ŵanyake ŵakutchaja maloworo ghanandi. Ŵabali ŵanyake ŵangakwaniska yayi kupeleka maloworo ghanandi. Ntheura ŵadumbu ŵanyake ŵakukayika usange ŵangasanga mubali wakuti ŵatorane nayo. *
GOMEZGANI YEHOVA
Panji namwe mukupenja mubali wakwenelera wakuti mutorane nayo ndipo mukumanya yayi usange wasangikenge. Yehova wakumanya ivyo mukukhumba ndipo wakumupulikiskani.—2 Mid. 6:29, 30.
Chifukwa wuli Yehova wali kupeleka dango lakuti tikwenera kutora panji kutengwa mu Fumu pera? Iyo wakutivikilira kweniso wakutikhumbira viwemi. Wakukhumba yayi kuti tisankhe vinthu ivyo tingadandawura navyo paumaliro. Mu nyengo ya Nehemiya, Ŵayuda ŵanandi ŵakatoranga ŵanakazi awo ŵakasopanga Chiuta yayi. Nehemiya wakaŵakumbuska ivyo vikachitikira Solomoni. Iyo wakati Solomoni ‘wakatemweka na Chiuta wake ndipo Chiuta wakamwimika themba pachanya pa Israyeli yose; kweni ŵanakazi ŵa mitundu ŵakamunangiska.’ (Neh. 13:23-26) Lekani Yehova wakuphaliraso Ŵakhristu mazuŵa ghano kuti ŵakwenera kutora panji kutengwa mu Fumu pera. (Sal. 19:7-10; Yes. 48:17, 18) Tikuwonga Yehova chifukwa wakutipa ulongozgi uwemi uwo ukulongora kuti wakutitemwa. Para tikumupulikira tikulongora kuti iyo ndiyo ngwakwenelera kutiphalira icho ntchiwemi.—Zinth. 1:5.
Tikumanya kuti mukukhumba yayi ‘kukakika joko’ na munthu wambura kupulikana uyo wakuleka kutemwa Yehova. Iyo wangamupuluskani kuti muleke kuteŵetera Yehova. (2 Kor. 6:14) Ŵabali na ŵadumbu ŵanandi ŵatumbikika chifukwa cha kupulikira ulongozgi wa Yehova. Kweni ŵanyake ŵakusurako waka ulongozgi uwu.
VINGACHITIKA
Maggy, * wa ku Australia, wakalongosora ivyo vikachitika apo wakaŵa pa chibwezi na munthu uyo ni Kaboni yayi. Iyo wakati: “Nkhakhalanga ku maungano kuti nkhachezgenge na chibwezi chane. Ntheura nkhalopwa chomene mwauzimu.” Ratana wa ku India, wakaŵa pa chibwezi na munyamata uyo ŵakasambiranga lumoza. Munyamata uyu wakamba kusambira Baibolo kuti waŵe pa chibwezi na Ratana. Paumaliro Ratana wakaleka unenesko na kwamba chisopa chinyake kuti watorane na munyamata uyu.
Ndenguè wa ku Cameroon, wakatengwa na vyaka 19 kwa mwanalume wakuwaro. Pambere ŵandatorane, mwanalume wakamuphalira kuti wamukanizgenge yayi kusopa. Pakati pajumpha masabata ghaŵiri ŵati ŵatorana, mwanalume wake wakamukanizga kuluta ku maungano. Ndenguè wakati: “Nkhakhaliranga waka kulira. Nkhawona kuti palijeso icho ningachita. Nkhati ‘mama ine, tukaŵa twachi!’”
Ŵanyake ŵali kutengwa na munthu uyo ŵakuti ni muwemi kweni ngwakuwaro. Munthu wakuwaro wangawoneka nga wali na nkharo yiwemi, kweni kasi ubwezi winu na Yehova uŵenge wuli para mungatorana nayo? Kasi mujipulikenge wuli pakuti mundapulikire ulongozgi wa Yehova? Kasi Yehova wajipulikenge wuli na ivyo mwachita?—Zinth. 1:33.
Ŵabali na ŵadumbu ŵanandi pa charu chose ŵakutengwa na kutora mu Fumu pera ndipo ŵakuwona kuti ntchamahara nadi kuchita nthena. Ŵabali na ŵadumbu ŵanandi ŵambura kutora na kutengwa ŵaŵikapo mtima kuti ŵasange munyawo uyo wakusopa Yehova. Michiko wa ku Japan, ŵabali ŵake ŵakamuchichizganga kuti watengwe kwa munthu wakuwaro. Wakadokeranga kuwona kuti ŵasungwana ŵamsinkhu wake ŵakutengwa ku ŵabali. Nayo wakakhumbanga kupulikira ulongozgi wa Yehova, ndipo wakati: “Yehova ni ‘Chiuta wakukondwa.’ Ntheura munthu wangaŵa wakukondwa chifukwa chakuti watengwa pera yayi. Kweniso wakutipa ivyo mtima withu ukukhumba. Para tikukhumba kutengwa, kweni munthu wakwenelera wakusangika yayi, ntchiwemi kuzikira.” (1 Tim. 1:11) Pati pajumpha nyengo, Michiko wakasanga mubali muwemi chomene, ndipo ngwakukondwa chomene chifukwa cha kupulikira ulongozgi wa Yehova.
Ŵabali ŵanyake ŵalindilira kwa nyengo yitali kuti ŵasange mudumbu wakwenelera wakuti ŵatorane nayo. Bill wa ku Australia nayo vikamuchitikirapo. Nyengo yinyake wakadokeranga ŵasungwana ŵakuwaro, kweni wakakana kuzgoŵerana nawo. Chifukwa wuli wakachita nthena? Wakakhumbanga yayi kukakika “goliwoli” na munthu wambura kupulikana. Pakati pajumphapo vyaka, wakasongapo ŵadumbu ŵanyake, kweni ŵakamukana. Bill wakalindilira vyaka 30 ndipo paumaliro wakasanga mudumbu wakwenelera ndipo ŵakatorana. Bill wakati: “Nkhudandawura yayi. Yehova wanitumbika. Nkhupharazgira lumoza na muwoli wane. Tikusambira Mazgu gha Chiuta na kuluta ku maungano lumoza. Nkhukondwaso kuchezga na ŵabwezi ŵa muwoli wane chifukwa Mbakaboni ŵanyithu. Para tapambana maghanoghano na muwoli wane, tikulondezga fundo za mu Baibolo.”
IVYO MUNGACHITA
Apo mukulindilira kuti musange munthu wakwenelera wakuti mutorane nayo, lutilirani kulondezga ulongozgi wa Yehova. Jifumbani kuti: Chifukwa wuli nindatore panji kutengwa m’paka sono? Chifukwa mukukhumba kupulikira na kukondweska Yehova. (1 Sam. 15:22; Zinth. 27:11) Lutilirani kulomba kwa Yehova na kumuphalira vyakusingo. (Sal. 62:8) Kanani makhumbiro ghaheni ndipo ubwezi winu na Yehova ukhorenge. Manyani kuti Yehova wakumupwelelerani ndipo muli ŵakuzirwa chomene kwa iyo. Yehova wamusankhiraninge mwanalume panji mwanakazi yayi. Kweni usange mukukhumba kutengwa panji kutora mu fumu pera, Yehova wamovwiraninge kuti musange munthu wakwenelera.—Sal. 145:16; Mat. 6:32.
Namwe mungajipulika nga ni Davide uyo wakati: ‘Nizgorani mwaluŵiro, A Yehova. Nkhongono zane zamara. Mungabisanga chara chisko chinu kwa ine.’ (Sal. 143:5-7, 10) Kugongowa yayi kweni lindilirani Yehova kuti muwone ivyo wamuchitiraninge. Ŵazgani Baibolo zuŵa lililose na kulondezga ivyo mwasambira. Manyani ivyo Yehova wakukhumba kweniso umo kale wakawovwilira ŵateŵeti ŵake. Para mukutegherezga kwa Yehova, mumugomezgenge chomene na kumupulikira.
Kasi ni vichi vingamovwirani kuti muŵe ŵakukondwa pa nyengo iyo mundatore panji kutengwa? Khozgani ubwezi winu na Yehova ndipo ŵani na nkharo yiwemi. Mukwenera kuŵa ŵalusungu, kulimbikira ntchito, muŵenge ŵakufwatuka na ŵanyinu, kweniso ŵakugomezgeka kwa Yehova. Mikhaliro iyi yingamovwirani kuti muzakaŵe ŵakukondwa mu nthengwa yinu. (Gen. 24:16-21; Ruth 1:16, 17; 2:6, 7, 11; Zinth. 31:10-27) Penjani dankha Ufumu ndipo mulimbikirenge kupharazga na kuwungana. Ivi vimovwiraninge kuti muchitenge vinthu mwamahara. Bill wakakhala vyaka vinandi pambere wandatore. Iyo wakati: “Nkhachitanga upayiniya. Ntheura nyengo yikenda luŵiro chomene.”
Dango la Yehova la kutora panji kutengwa mu “Fumu pera” ndakovwira nyengo zose. Para tikulondezga dango ili, tikuchindika Yehova ndipo tikuŵa ŵakukondwa. Baibolo likuti: ‘Ngwakutumbikika munthu uyo wakopa Yehova, uyo wakukondwa chomene na malango ghake. Usambazi uli mu nyumba yake; kunyoloka kwake kukulutilira swii.’ (Sal. 112:1, 3) Ntheura londezgani ulongozgi wa Yehova wa kutora panji kutengwa mu “Fumu pera.”
^ ndime 7 Nkhani iyi yikulongosora chomene vya ŵadumbu, ndipouli fundo za mu nkhani iyi zingawovwiraso ŵabali.
^ ndime 13 Mazina ghanyake tasintha.


text:
NKHANI YA PA CHIKOPI | KASI CHISANGULUSKO TINGACHISANGA NKHU?
Umo Chiuta Wakupelekera Chisangulusko
Mpositole Paulosi wakalongosora kuti Yehova * ni “Chiuta wa chisangulusko chose, uyo wakutisanguluska mu suzgo yithu yose.” (2 Ŵakorinte 1:3, 4) Ntheura Baibolo likutisimikizgira kuti Chiuta wangawovwira munthu waliyose kweniso wangatipembuzga pa soka lililose ilo lingatiwira.
Usange tikukhumba kuti Chiuta watisanguluske, nase tikwenera kuchitapo kanthu. Kasi dokotala wangatovwira usange ise tindalute kwa iyo? Ntchimi Amosi yikafumba kuti: “Kasi ŵaŵiri ŵangendera lumoza kwambura kupangana?” (Amosi 3:3) Malemba ghakutiphalira kuti: “Sendelerani kwa Chiuta, ndipo iyo wasendelerenge kwa imwe.”—Yakobe 4:8.
Kasi tingagomezga wuli kuti Chiuta wasendelerenge kwa ise? Chakwamba, iyo wakutiphalira kanandi waka kuti wakukhumba kutovwira. ( Wonani bokosi.) Chachiŵiri, tili na ukaboni kufuma ku ŵanthu awo Chiuta wali kuŵasanguluskapo. Ŵanthu aŵa mbanadi, ŵanyake ŵaliko sono ndipo ŵanyake ŵakaŵako kale.
Ŵanthu ŵanandi mazuŵa ghano ŵakukhumba kuti Chiuta waŵawovwire. Ndimo vikaŵiraso na Themba Davide, ilo likasangana na masuzgo ghanandi pa umoyo wake. Davide wakapempha Yehova kuti: “Pulikani kuŵeya kwane apo nkhulira kuti munovwire.” Kasi Chiuta wakamuzgora? Enya. Davide wakatiso: “Napokera wovwiri wake, ndipo mtima wane ukusekelera.”—Salimo 28:2, 7.
IVYO YESU WAKUCHITA PAKUPEMBUZGA AWO ŴAKULIRA
Chiuta wakakhumbanga kuti Yesu nayo wawovwirepo pakusanguluska ŵanthu. Chiuta wakamupa ntchito zinandi Yesu, ndipo yinyake yikaŵa ya “kukaka makora ŵakuphyoka mtima” na “kusanguluska wose awo ŵakutengera.” (Yesaya 61:1, 2) Nga umo Malemba ghakayowoyera kale, Yesu wakakhumbanga chomene kovwira ŵanthu awo ŵakaŵa ‘ŵakuphyoka na kunyekezgeka.’—Mateyu 11:28-30.
Yesu wakasanguluskanga ŵanthu pakuŵapa ulongozgi wavinjeru, kuŵachitira lusungu, ndipo nyengo zinyake wakachizganga nthenda zawo. Zuŵa linyake, munthu wavyoni wakamuŵeya Yesu kuti: “Usange mukukhumba, munganitozga.” Yesu chitima chikamukora ndipo wakati: “Nkhukhumba! Tozgeka.” (Mariko 1: 40, 41) Munthu yura vyoni vikamalira papo.
Lero Mwana wa Chiuta wali pa charu chapasi yayi kuti watipembuzge. Kweni Awiske, a Yehova, “Chiuta wa chisangulusko chose,” ŵachali kovwira awo ŵali mu suzgo. (2 Ŵakorinte 1:3) Wonani nthowa zinayi izo Chiuta wakupembuzgira ŵanthu.
Baibolo. “Vinthu vyose ivyo vikalembeka kale, vikalembeka kuti vitisambizge, kuti para tazizipizga na kusanguluskika na Malemba, tiŵe na chigomezgo.”—Ŵaroma 15:4.
Mzimu Utuŵa wa Chiuta. Nyengo yichoko waka Yesu wakati wafwa, mpingo wose wa Ŵakhristu ukanjira mu nyengo ya mtende. Chifukwa wuli? Chifukwa ntchakuti “ukendanga mu kopa Yehova na mu chisangulusko cha mzimu utuŵa.” (Milimo 9:31) Mzimu utuŵa, uwo ukufuma kwa Chiuta, ngwankhongono chomene. Chiuta wangatuma mzimu uwu kuti wasanguluske waliyose uyo wakusuzgika.
Lurombo. Baibolo likutichenjezga kuti: “Lekani kwenjerwa na chinthu chilichose.” Kweni likutichiska kuti: “Madandawuro ghinu ghamanyikwe kwa Chiuta. Ndipo mtende wa Chiuta uwo ukuluska maghanoghano ghose, uvikilirenge mitima yinu na maghanoghano ghinu.”—Ŵafilipi 4:6, 7.
Ŵakhristu Ŵanyithu mbabwezi ŵanadi awo ŵangatovwira para vinthu vyatisuzga. Mpositole Paulosi wakalongosora kuti Ŵakhristu ŵanyake ndiwo ‘ŵakamusanguluska chomene’ mu nyengo ya ‘masuzgo ndiposo kukweŵeka.’—Ŵakolose 4:11; 1 Ŵatesalonika 3:7.
Kweni panji mungajifumba usange fundo izi zikovwira nadi. Sono tiyeni tiwone umo fundo izi zawovwilira ŵanthu awo ŵakasangana na masuzgo agho ghazunulika mu nkhani iyo yajumpha. Nga ndiwo, namwe muwonenge kuti Chiuta wakufiska ivyo wali kuyowoya, vyakuti: “Nga ni mama uyo wakupembuzga mwana wake, ndimo ine nimupembuzgiraninge.”—Yesaya 66:13.
^ ndime 3 Baibolo likuti zina la Chiuta ni Yehova.


text:
Kasi Mukuzomera Kuwumbika na Muwuvi Mukuru?
“Wona, nga ni dongo mu woko la muwuvi, ndimo uliri iwe mu woko lane.”—YER. 18:6.
SUMU: 60, 22
1, 2. Chifukwa wuli Chiuta wakati Daniyeli wakaŵa “munthu wakuzirwa chomene,” ndipo nase tingaŵa wuli ŵakupulikira nga ni Daniyeli?
ŴAYUDA awo ŵakakoleka wuzga ŵakati ŵafika mu msumba wa Babuloni, ŵakasanga kuti vikozgo vili waka mbwee. Kweniso ŵanthu ŵa mu msumba uwu ŵakatemwanga chomene kuchita vyamizimu. Ndipouli, Ŵayuda ŵakugomezgeka kusazgapo Daniyeli na ŵanyake ŵatatu, ŵakakana kuwumbika na nkharo ziheni za ku Babuloni. (Dan. 1:6, 8, 12; 3:16-18) Daniyeli na ŵanyake ŵakasimikizga kuti ŵalutilirenge kuteŵetera Yehova pera nga ni Muwuvi wawo. Nakuti ndivyo ŵakachita nadi! Daniyeli wakakhala ku Babuloni pafupifupi umoyo wake wose, kweni Chiuta wakati Daniyeli wakaŵa “munthu wakuzirwa chomene.”—Dan. 10:11, 19.
2 Kale, muwuvi wakasankhanga chikomboli mwakuyana na icho wakukhumba kuwumba, ndipo icho wakawumbanga chikatoleranga kawonekero ka chikomboli. Mazuŵa ghano, Ŵakhristu ŵaunenesko ŵakumanya kuti Yehova ni Fumu ya chilengiwa chose, ndipo wali na mazaza ghakuwumba ŵanthu ŵamitundu yose. (Ŵazgani Yeremiya 18:6.) Kweniso Yehova wali na nkhongono zakuwumba munthu waliyose payekha. Ndipouli, wakuchindika chomene wanangwa withu wakusankha ndipo wakukhumba kuti tisankhenge tekha kujilambika kwa iyo. Tiyeni tidumbiskane fundo zitatu izo zingatovwira kuti tilutilire kuŵa nga ni dongo lambura kusuzga kuwumba mu mawoko gha Yehova: (1) Kasi ni nkharo wuli iyo yingatipangiska kuti tikane ulongozgi wa Yehova? (2) Kasi ni mikhaliro wuli iyo yingatovwira kuti tilutilire kuwumbika mu woko la Yehova? (3) Kasi ŵapapi ŵangalongora wuli kuti ŵakuthemba Yehova nga Muwuvi Mukuru para ŵakuwumba ŵana ŵawo?
TCHEŴANI NKHARO IZO ZINGANONOPESKA MTIMA
3. Kasi ni nkharo wuli izo zinganonopeska mtima withu? Yowoyani chiyelezgero.
3 Lemba la Zintharika 4:23 likuti: “Pa vyose ivyo ukuvikilira, vikilira chomene mtima wako, pakuti ndimo muli chisimi cha umoyo.” Kasi tikwenera kuvikilira mtima withu ku vichi? Vinyake mwa vinthu ivi ni kujikuzga, kulutilira kuchita kwananga, na kuŵavya chipulikano. Vinthu ivi vikupangiska munthu kuŵa na mzimu wambura kupulikira kweniso wakugaluka. (Dan. 5:1, 20; Heb. 3:13, 18, 19) Uziya, themba la Yuda, wakalongora kujikuzga. (Ŵazgani 2 Midauko 26:3-5, 16-21.) Pakwamba Uziya “wakachita vyakwenelera pamaso pa Yehova,” na kulutilira ‘kupenja Yehova.’ Kweni “wakati waŵa na nkhongono, wakajikuzga mu mtima.” Iyo wakaluwa kuti Yehova ndiyo wakamupa nkhongono izi. Uziya wakafika na pakotcha vyakununkhira wuwo pa tempele, ntchito iyo ŵakachitanga ŵasembe ŵakufumira mu banja la Aroni. Pamasinda, ŵasembe ŵakati ŵamususka, Uziya wakakwiya chomene chifukwa cha kujikuzga. Kasi chikachitika ntchivichi? Yehova wakamuparanya mwachikhozga soni mwakumutimba na vyoni ndipo wakafwa.—Zinth. 16:18.
4, 5. Yowoyani chiyelezgero icho chikulongora ivyo vingachitika para ndise ŵakujikuzga.
4 Para tingatondeka kuŵa maso na kwamba kujikuzga, nase tambenge ‘kujighanaghanira [taŵene] mwakujumphizga kuluska umo tikwenera kughanaghanira.’ Nyengo zinyake tingamba kukana ulongozgi wa mu Malemba. (Rom. 12:3; Zinth. 29:1) Ghanaghanirani ivyo vikachitikira Jim uyo wakapambana maghanoghano na ŵalara ŵanyake. Jim wakati: “Pa ungano wa ŵalara, nkhaphalira ŵanyane kuti ŵalije chitemwa ndipo nyengo yeneyiyo nkhakhwizuka na kufumapo waka.” Pakati pajumpha myezi 6, Jim wakasamira mu mpingo unyake wapafupi ndipo uku wakimikikaso yayi kuŵa mulara. Jim wakayowoyaso kuti: “Nkhakhuŵara chomene ndipo nkhamba kujiwona kuŵa murunji, ntheura nkhaleka unenesko.” Jim wakalopwa kwa vyaka 10. Iyo wakati: “Pakuti nkhaŵa wakujikuzga, nkhakwiya na kwamba kwimba mulandu Yehova chifukwa cha ivyo vikachitikanga. Kwa vyaka vyose 10, ŵabali ŵakaniyenderanga na kuyezga kudumbiskana nane kuti ŵanovwire, kweni vikaphura kanthu yayi.”
5 Ivyo vikachitikira Jim vikulongora kuti para ndise ŵakujikuzga tiwonenge nga tikuchita kale makora na kwamba kukana kuwumbika na Yehova. (Yer. 17:9) Jim wakalongosora kuti: “Nkhawonanga waka kuti ŵalara ŵanyane ŵakubudiska pera.” Kasi Mkhristu munyinu wali kumukhuŵazganipo? Kasi muli kukhuŵarapo chifukwa chakuti ŵali kumulekeskani kuchita uteŵeti uwo mukachitanga kale? Usange ni nthena, kasi mukachita wuli? Kasi mukamba kujikuzga? Kasi mukachita vyose ivyo mungakwaniska kuti mulutilire kuŵa paubwezi na uyo wakamukhuŵazgani kweniso kuti mulutilire kugomezgeka kwa Yehova?—Ŵazgani Salimo 119:165; Ŵakolose 3:13.
6. Kasi ntchivichi icho chikuchitika para tikulutilira kuchita zakwananga?
6 Chinyake icho chingapangiska kuti munthu wakane kuwumbika na Yehova ni para wakulutilira kuchita zakwananga. Nyengo zinyake munthu wangaŵa kuti wakuchita mwakubisirizga zakwananga zikuru. Para vili nthena, wangamba kujikhungurufya na kughanaghana kuti palije suzgo na ivyo wakuchita. Mubali munyake wakayowoya kuti njuŵi yikalekerathu kumususka chifukwa wakalutilira kuchita vinthu viheni. (Muph. 8:11) Mubali munyake uyo pakwamba wakatemwanga kuwonelera vithuzi vyamuziro wakati: “Nkhawona kuti namba kamzimu kakudelera ŵalara na kuwona kuti ŵanganovwira yayi.” Kweni nkharo yake yiheni iyi yikamupwetekeskanga chomene mwauzimu. Pamasinda, ivyo wakachitanga vikavumbukwa ndipo wakapika ulongozgi wakwenelera. Mbunenesko kuti tose ndise ŵakwananga. Kweni usange tamba nkharo yakudelera ulongozgi, kujikhungurufya na kujigowokera pa maubudi ghithu, ndikuti mtima withu wamba kuŵa unonono. Kweni usange tikupempha Yehova kuti watovwire na kutigowokera, mtima withu uŵenge unonono yayi.
7, 8. (a) Kasi Ŵaisrayeli ŵakalongora wuli kuti ŵakaŵavya chipulikano, ndipo ntchivichi icho chikaŵachitikira? (b) Kasi ise tikusambirapo vichi?
7 Chinthu chinyake icho chingatipangiska kuti tiŵe na mtima wambura kuwumbika, nkhuŵavya chipulikano. Chiyelezgero pa nkhani iyi Mbaisrayeli awo Yehova wakaŵafumiska mu charu cha Eguputo. Iwo ŵakawona na maso ghawo minthondwe yinandi iyo Yehova wakachita kuti waŵawovwire. Yinyake mwa minthondwe iyi yikaŵa yakuzizika chomene! Ndipouli, apo Ŵaisrayeli ŵakaŵa pafupi kunjira mu Charu cha Layizgano, ŵakalongora kuti ŵalije chipulikano. M’malo mwakugomezga Yehova, iwo ŵakachita wofi ndipo ŵakamba kudinginyikira Mozesi. Ŵakakhumbanga kuti ŵawelere waka ku Eguputo uko ŵakaŵa ŵazga. Ivi vikamukwiyiska chomene Yehova, ntheura wakati: “Kasi ŵanthu aŵa ŵalutilirenge kuniyuyura m’paka pawuli?” (Maŵa. 14:1-4, 11; Sal. 78:40, 41) Chifukwa cha mitima yawo yinonono na kuŵavya chipulikano, Ŵaisrayeli ŵanandi chomene awo Yehova wakaŵafumiska mu Eguputo ŵakamalira mu mapopa.
8 Mazuŵa ghano napo, apo tili pafupi chomene kunjira mu charu chiphya, chipulikano chithu chingayezgeka. Ntheura tingachita makora kusandaso chipulikano chinthu. Mwachiyelezgero, tingajisanda na kuwona usange tichali kugomezga mazgu agho Yesu wakayowoya pa Mateyu 6:33. Tingajifumba kuti: ‘Kasi ivyo nkhuŵika pakwamba mu umoyo wane vikulongora kuti nkhugomezga nadi mazgu gha Yesu? Kasi nyengo zinyake nkhutondeka kusangika pa maungano panji kuleka kupharazga chifukwa chakukhumba kusambazgika? Kasi ningachita wuli usange nkhutondeka kuchita vinthu vyauzimu chifukwa chakutangwanika chomene na ntchito? Kasi nizomerenge kuwumbika na charu na kutaya waka unenesko?’
9. Chifukwa wuli tikwenera kulutilira “kupima” chipulikano chithu, ndipo tingachipima wuli?
9 Tiyeni tiwone chinyake icho chingatipangiska kuti tiŵe na mtima unonono. Nyengo zinyake, tingaleka kupulikira malango gha Yehova pa nkhani ya ŵakusezgeka, mendezgano na vyakusanguluska. Ntheura tikwenera kujifumba kuti, ‘Kasi nane nkhutondeka kupulikira malango gha Yehova pa nkhani izi?’ Usange tamanya kuti tikupulikira yayi, ndikuti mtima withu wamba kuŵa unonono. Ntheura tikwenera kusanda chipulikano chithu mwaluŵiro. Baibolo likuti: “Lutilirani kupima usange muli mu chipulikano, lutilirani kuyezga umo imwe muliri.” (2 Kor. 13:5) Nyengo zose tikwenera kulondezga fundo za mu Mazgu gha Chiuta para tikujisanda.
LUTILIRANI KUWUMBIKA
10. Kasi ni vichi ivyo vikutovwira kuti tiŵe dongo liwemi mu mawoko gha Yehova?
10 Yehova watipa vinthu vinandi kuti vitovwire kuŵa nga ni dongo liwemi. Vinyake mwa vinthu ivi ni Mazgu ghake, mpingo, na ntchito yakupharazga. Nga umo maji ghakufeweskera dongo, Mazgu gha Chiuta nawo ghakufeweska mtima withu. Ntheura para zuŵa lililose tikuŵerenga Baibolo na kughanaghanirapo, chiŵenge chipusu kuti Yehova watiwumbe. Kale Yehova wakaphalira mafumu gha Israyeli kuti ghakoperenge Dango la Chiuta na kuliŵerenga zuŵa lililose. (Doto. 17:18, 19) Ŵapositole ŵa Yesu nawo ŵakamanyanga kuti ŵangachita makora mulimo wawo wakupharazga para ŵakuŵerenga na kughanaghanirapo fundo za mu Malemba. Mu ivyo ŵakalemba, ŵakazunuramo Malemba ghanandi gha Chihebere kulongora kuti ŵakasandanga Malemba. Kweniso ŵakachiskanga ŵanthu awo ŵakaŵapharazgiranga kuti nawo paŵekha ŵasandenge Malemba. (Mil. 17:11) Mazuŵa ghano, nase tikumanya uwemi wakuŵerenga Mazgu gha Chiuta zuŵa lililose na kughanaghanirapo. (1 Tim. 4:15) Ivi vikutovwira kuti tilutilire kujiyuyura kwa Yehova na kuzomera kuwumbika.
11, 12. Kasi Yehova wakutiwumba wuli kwizira mu mpingo? Yowoyani chiyelezgero.
11 Yehova wakutiwumbaso kwizira mu mpingo wake. Iyo wakuwumba waliyose payekha mwakuyana na umo waliri. Jim, uyo wazunulika mu ndime zakwambilira, wakasintha nkharo yake yakujitukumura mulara munyake wati wamovwira. Jim wakati: “Mulara uyu wandanisuskepo nanga nkhamoza chifukwa cha ivyo nkhachitanga. Iyo wakavuka nane yayi kweniso wakalongora kuti wakukhumba nadi kunovwira.” Pakati pajumpha myezi pafupifupi yitatu, mulara yura wakachemera Jim ku maungano. Jim wakayowoyaso kuti: “Ŵabali na ŵadumbu ŵakanipokelera makora chomene. Ntheura nkhasintha penepapo chifukwa cha chitemwa icho ŵakanilongora. Nkhamanya kuti pakwamba nkhaŵa na maghanoghano ghaheni. Ŵabali na ŵadumbu mu mpingo ŵakanovwira chomene ndipo pachoko na pachoko nkhasangaso nkhongono zauzimu. Kweniso muwoli wane nayo wakanovwira chifukwa wakawelera nyuma yayi mwauzimu. Nkhakhozgekaso chomene na nkhani zakuti ‘Yehova Sayenera Kuimbidwa Mlandu’ na ‘Tumikirani Yehova Mokhulupirika’ mu Gongwe la Mulinda la Chichewa la Novembala 15, 1992.”
12 Pakati pajumpha nyengo Jim wakimikikaso kuŵa mulara, ndipo wawovwira ŵabali ŵanyake awo nawo ŵakaŵa na suzgo nga lake. Paumaliro Jim wakati: “Pakwamba, nkhawonanga kuti nili paubwezi wakukhora na Yehova, kweni kuyowoya unenesko nkhajipusikanga waka! Pasono nkhudandawura chomene kuti kujikuzga kukanibulumutizga ku maso na kunitondeska kuwona vinthu vyakuzirwa. M’malo mwake, nkhawonanga waka tumaubudi twa ŵanji mbwenu.”—1 Kor. 10:12.
13. Kasi ntchito yakupharazga yikutovwira kuti tiŵe na mikhaliro wuli, ndipo mikhaliro iyi yikutovwira wuli?
13 Kasi ntchito yakupharazga yikutiwumba wuli? Para tikupharazgira ŵanji makani ghawemi vikutovwira kuti tiŵe ŵakujiyuyura na kuŵa na vipambi vyamzimu. (Gal. 5:22, 23) Ghanaghanirani waka za mikhaliro yiwemi iyo tikulongora para tikupharazga. Chakuzirwa chomene ntchakuti para tili na mikhaliro nga ya Khristu tikutozga chisambizgo cha Chiuta icho chikovwira ŵanthu awo tikuŵapharazgira kuti ŵasinthe nkharo yawo. Mwachiyelezgero, Ŵakaboni ŵaŵiri ku Australia ŵakategherezga mwantchindi apo mwanakazi munyake uyo ŵakamupharazgiranga wakamba kuŵakalipira. Pamasinda, mwanakazi yura wakajinyumwa ndipo wakalembera kalata ofesi ya munthavi. Wakalemba kuti: “Nkhukhumba kuphepiska ŵanthu ŵaŵiri awo ŵakiza ku nyumba yane. Ŵanthu aŵa ŵakaŵa ŵakuzika na ŵakujiyuyura chomene nangauli nkhalongora kujikuzga na kuŵayowoyera mazgu ghamsinjiro. Nkhuwona kuti ndine muzeleza kuti nkhachimbizga ŵanthu ŵaŵiri aŵa awo ŵakanipharazgiranga Mazgu gha Chiuta.” Kasi imwe mukuwona wuli? Kasi mwanakazi mphanyi wakalemba kalata iyi usange Ŵakaboni ŵara nawo ŵakamukalipira? Yayi. Ivi vikulongora kuti ntchito yakupharazga yikutovwira chomene, ise na awo tikuŵapharazgira wuwo.
THEMBANI YEHOVA PAKUWUMBA ŴANA ŴINU
14. Kasi ŵapapi ŵakwenera kuchita vichi kuti ŵawumbe makora ŵana ŵawo?
14 Ŵana ŵanandi ŵakutemwa kusambira ndipo mbakujiyuyura. (Mat. 18:1-4) Ŵapapi awo mbavinjeru ŵakulimbikira kusambizga ŵana ŵawo unenesko na kuŵawovwira kuti ŵautemwenge chomene apo ŵachali ŵachoko. (2 Tim. 3:14, 15) Kweni kuti ŵapapi ŵasambizge makora ŵana ŵawo, ŵakwenera kujisambizga dankha ŵekha na kuchita ivyo ŵakusambira. Para ndimo ŵapapi ŵakuchitira, ŵana ŵawo ŵawonenge ndipo chiŵenge chipusu kuchita ivyo ŵakusambira. Kweniso ŵamanyenge kuti para ŵapapi ŵawo ŵakuŵalanga, ndikuti ŵakuŵatemwa nga umo Yehova wakuchitira.
15, 16. Kasi ŵapapi ŵangalongora wuli kuti ŵakuthemba Yehova para mwana wawo ŵasezgeka?
15 Nangauli ŵana ŵangasambizgika makora, kweni nyengo zinyake ŵanyake pamasinda ŵakuleka unenesko panji kusezgeka mu mpingo. Ichi chikupangiska kuti mbumba yose yisuzgike maghanoghano. Mudumbu munyake wa ku South Africa wakati: “Mudumbu wane wakati wasezgeka mu mpingo vikaŵa nga kuti watayika. Mtima wane ukati waka sungunu!” Kasi mudumbu uyu na ŵapapi ŵake ŵakachita wuli? Iwo ŵakalondezga ulongozgi wa Chiuta. (Ŵazgani 1 Ŵakorinte 5:11, 13.) Ŵapapi ŵake ŵakati: “Tikaŵikapo mtima kuti tilondezge ivyo Baibolo likuyowoya. Tikamanyanga kuti para tikuchita vinthu umo Yehova wakukhumbira, tiwovwirenge kuti mwana withu wawelere kwa Yehova. Tikawonanga kuti chilango chakusezga ntchakufuma kwa Yehova, ndipo wakulanga munthu chifukwa cha chitemwa kweniso mwakwenelera. Ntheura tikawoneseskanga kuti ivyo tikuchitira nayo lumoza ni vyekha ivyo vikukhwaska mbumba yithu.”
16 Kasi mwana wawo uyo wakasezgeka wakajipulika wuli? Iyo wakati: “Nkhamanya kuti banja lakwithu likanitinkhanga yayi, kweni likapulikiranga Yehova na gulu lake.” Wakayowoyaso kuti: “Para walomba Yehova kuti wakovwire na kukugowokera, ndipo ukumanya makora kuti Yehova ngwakukhumbikwa nadi.” Kasi mukughanaghana kuti mbumba iyi yikajipulika wuli kuwona kuti mwana wawo waweleraso kwa Yehova? Para nyengo zose tikulondezga ulongozgi wa Chiuta, tisangenge chandulo chikuru.—Zinth. 3:5, 6; 28:26.
17. Chifukwa wuli nyengo zose tikwenera kujilambika kwa Yehova?
17 Ŵayuda awo ŵakaŵa ŵazga ku Babuloni ŵakapera na kuwelera kwa Yehova. Iwo ŵakaŵeyelera Yehova kuti: “A Yehova, ndimwe Dada withu. Tili dongo ise, ndipo imwe ndimwe Muwuvi withu. Tose tili mulimo wa woko linu. . . . Mungakumbukanga chara maubudi ghithu muyirayira. Tilaŵiskani, taŵeya, pakuti tose tili ŵanthu ŵinu.” (Yes. 64:8, 9) Para nase tikujiyuyura na kulutilira kujilambika kwa Yehova, watiwonenge kuti ndise ŵakuzirwa chomene nga umo wakachitira na ntchimi Daniyeli. Chakuzirwa chomene ntchakuti Yehova walutilirenge kutiwumba kwizira mu Mazgu ghake, mzimu utuŵa, na gulu lake. Paumaliro tizamwimilira panthazi pake na kuchemeka ‘ŵana ŵarunji ŵa Chiuta.’—Rom. 8:21.